Туркистонда ислом цивилизацияси асносида илм-фан ва маданиятнинг юксалиши | FargonaZiyo.uz\nТуркистонда ислом цивилизацияси асносида илм-фан ва маданиятнинг юксалиши\nIn: МАҚОЛАЛАР, РУКНЛАР\n217-220 ҳижрий йилга келиб, Туркистон диёрида фан ва маданият тез суратда ривожланди. Масжид, мадрасалар тараққий этди. Ишлаб чиқариш, тўқмачилик ривож топди. Деҳқончилик гуллаб-яшнади. Бу даврда Бухоро, Самарқанд, Фарғона ва бошқа шаҳарларда ишланган турли саноат ва тўқмачилик ашёлари тижорат йўли билан минглаб хонликлар ва хорижий давлатларга етказиларди. Давлатни идора қилишлик ва ҳимоя, аскарлик яхши йўлга қўйилган эди.\nАббосийлар даврида илму фан тараққиёти ривожланиб, ҳадис илми, Қуръон ва тафсир илми, фиқҳ (ислом ҳуқуқи), ҳисоб (математика) илми, илми нужум (астраномия), илми ҳандаса (қурилиш), илми жуғрофия, илми тиб (медицина) ва бошқа соҳадаги илимлар жуда ривожланди. Натижада, Ўрта Осиёда буюк олиму фузалолар етишиб чиқдики, ўша вақтдаги муаррихларини таъкидлашича, илм арабларга нозил бўлган бўлса ҳам, уни туркийлар кашф этди.\nФурсати келганда, олимлик рутбасига етган аждодларимиздан айримлари номини тилга олиш ўринлидир:\nМуҳаммад ибн Исмоил ал-Бухорий (Муҳаддислар имоми). Бу зот ўн олти йиллик мусофирликдан сўнг ўз ватани Бухоро шаҳрига қайтиб келади. Буюк ҳадисшунос олим олти юз минг ҳадисни диққат билан текшириб, улар орасидан 7275 ҳадисни ажратиб, ўз мажмуаларига қайд қилганлар.\nИмом Муҳаммад ибн Али ал-Қаффол аш-Шоший (Тошкандий). “Усули Фиқҳ” бу кишининг қаламига мансуб машҳур асар бўлиб, ўз замонасида “Мавороуннаҳр имоми” деб ном олган.\nИмом Абу Мансур ал-Мотуридий. Бу зот илми калом билан шуҳрат топган ҳанафий мазҳаби уламоларидан. “Мотурид” эса — бу Самарқанд яқинидаги бир қишлоқнинг номи. Машҳур китоблари “Китоб ат-Тавҳид” ва “Авомул-муътазила”. Манбаларга қараганда, 333 ҳижрий йилда вафот этганлар.\nФақиҳ Абулайс Наср ибн Муҳаммад ас-Самарқандий. Имом ал-ҳуда (йўл бошчи имом) номи билан машҳур. “Бўстонул орифин”, “Танбеҳул ғофилин” ва “Қуръони карим” тафсирининг муаллифи. 373 ҳижрий санада вафот этган.\nАбу Исо ат-Термизий “ас-Сунан” ва “аш-Шамоил” китобларининг соҳиби. Бундан ташқари, Фарғона заминидан етишиб чиққан Ҳанафий мазҳабининг етук фақиҳларидан, “Ҳидоя” асарининг муаллифи, Шайхул-ислом Бурҳиниддин ал-Фарғоний ар-Рошидоний ал-Марғиноний, фақиҳ Шамсиддин Сарахсий ал-Узгандий, Шамсул-аимма (имомлар қуёши) Заҳириддин Марғиноний, нужум (астрономия) ва ҳисоб илмида моҳир бўлган Аҳмад ал-Фарғоний (буларнинг номини ҳали кўплаб давом эттириш мумкин) каби аждодларимиз Туркистонда ислом цивилизацияси ва илм-фан тарақиётини ривож топишида улкан ҳисса қўшганлари маълум ва машҳурдир.\nИслом футаҳоти қисқа муддат ичида оламга кенг тарқалиб, ислом олами вужудга келди. Исломия шарқидан Ҳинд воҳаси, ғарбдан Марокаш ва шимолдан Туркистонгача қамраб олди. Арабларнинг ғайри араблар, яъни юнон, форс, турк, ҳинд, чин (хитой)лар билан қўшилиши янги илмларни кириб келишига йўл очди ва хилма-хил фан мактаблари зоҳир бўла бошлади.\nИсломда диний ҳуқуқ (фиқҳ) таълимотнинг аҳамияти катта бўлиб, фиқҳ илмининг асли ўзаги Қуръони карим таълимотининг манбаи бўлиб танилган. Уммавийлар замонасида ҳадис, дин ва ҳуқуқ таълимоти исломий илмга иккинчи манба бўлиб қўшилди. Шунинг учун бу замонда ҳадисларни йиғиб тўплашга ҳаракат бошланди. Пайғамбаримиз (с.а.в.) замонларида арабларнинг кўпчилиги ўқиш-ёзишни билмаганликлари боис Расулуллоҳнинг ҳадислари оғзаки ривоят бўлар эди. Яна бир сабаб: оят билан ҳадис аралашиб кетмаслиги учун Расулуллоҳнинг тавсиялари билан фақатгина Қуръон оятларигина ёзиларди. Йиллар ўтиши билан ҳадис оғиздан-оғизга ўтиб, силсила бўлиб келди. Юқорида зикри ўтганидек, ҳадисни ривоят қилиб ёзишлик ҳижратнинг II асри охиридан бошланди.\nАна шундай сабаблар боис ҳадис ривоят қилишда кўп чалкашлик юзага келди. Дастлабки муҳаддислардан уммавийлар даврида Абу Бакр Муҳаммад ибн Муслим Аз-зоҳирий (123 ҳижрий йил) эди. Кейинчалик муҳаддислар сафи кенгайди. Фиқҳ илмига киришган олимлар ана шу ҳадислардан фойдаланар эдилар. Шундай қилиб, фуқаҳолар фиқҳи исломнинг суннат таълимоти ҳимоясида ижод қилдилар. Шундай илмий изланишлар туртки бўлиб, Макка, Мадина, Боғдод ва Дамашқда дастлаб илмий марказлар, кейинчалик мадрасалар ташкил қилинди. Ушбу илмгоҳларда Қуръони карим, ҳадис, ҳуқуқ (фиқҳ) илмлари ўқитила бошлади. Фиқҳ илми ривожланиш асосида фиқҳ олимларининг сони ортиб борар, лекин уларни ўрталарида масала-масоил жиҳатидан жиддий ихтилофлар ҳам юзага келар эди.\nҲижратнинг II асрида аҳли суннат вал жамоат мазҳаби пайдо бўлиб, бу мазҳаб ҳимоячилари ўта фақиҳ зотлар эдилар. Ислом футуҳоти кенгайиб, турли шаҳар ва минтақаларга етиб боргач, у ер аҳолисининг урф-одатлари ва янги замон талабларини инобатга олиб, шариат қонунлари асосида уларга яраша масала ижтиҳод қилиш зарур бўлар эди. Ҳар бир масалани ижтиҳод қилишда аввал Қуръонга мурожаат қилинар ва ҳадис билан тўлдирилар эди. Лекин аҳли суннатнинг ўзи ҳам тўртга бўлиниб, яна ўша замон фақиҳларидан энг кучлилари сараланиб, ўз минтақаларига мувофиқ фатво билан ўз мазҳабларини ижод қилдилар.\nИсломда фиқҳ “рай” ва “қиёс” (фикр ва таққослаш)ни бошқа фуқоҳолардан олдинроқ амалга келтирган киши ҳазрати Абу Ҳанифа (Имом Аъзам) бўлиб, Ироқ фақиҳи эдилар.\nИмом Аъзам мазҳаби араб минтақалари билан бир қаторда Ўрта Осиё, жумладан, Туркистонда ҳам кенг тарқалади. Ҳозирги кунда ҳам биз ана шу мазҳаб йўналишидан бормоқдамиз. Имом Аъзам шогирдлари Имом Шофеъ Шофеъия мазҳабининг асосчисидир. Ислом фиқҳи ҳуқуқда тўрт усул манбага суяниб, улар Қуръон, Суннат, Ижмоъ (кўпчиликнинг овози) ва қиёс (таққослаш)дир. Ушбу асос қилиб олинган усулга ҳамма фиқҳ уламолари иттифоқ бўлишган. Шариат қонунига кўра, аҳли сунна вал жамоадаги тўрт танилган мазҳаб фуқаҳолари томонидан фиқҳ китоблари тайин бўлди.\nМусулмонлар диний, ҳуқуқий, жазоий, маданий ва бошқа масалаларни ҳал қилиш учун фиқҳга мурожаат қилишадиган бўлди.\nИслом фиқҳининг Туркистонга кириб келиши, аввало, дини исломнинг таҳлили учун Қурьон, ҳадис, фиқҳ илмлари тез суратда ривожланиши билан бир қаторда фан, адабиёт, санъат ҳам тараққий қилиб, бу соҳаларда янги-янги ихтиролар бутун олами инсониятга ижобий самарасини бера бошлади.\nШу ўринда ўша даврнинг машҳур олими Абу Райҳон Беруний тўғрисида бироз тўхталсак. Исми шарифлари Абу Райҳон Муҳаммад ибн Аҳмад ал-Беруний. Ул зот 362 ҳижрий йилда Берун қишлоғида, яна бир ривоятда Урганч шаҳрида туғилган. У ўзининг турли илмий асарлари ва олий мафкураси билан барчани ҳайратга солган. Олим тарих, луғат, фалсафа, тасаввуф, нужум, (юлдизлар), физика, доришунослик, маъданшунослик илмларига оид 190 та асарнинг муаллифидир.\nБеруний “Осор ал-боқия анил-корнил холия” (“Ўтмиш давридан қолган ёдгорликлар”) китобида юнон, рум, форс, сўғд, Хоразм, насоро, яҳудийлар ҳамда жоҳилият давридаги арабларнинг урф-одатлари, дини эътиқоди, риёзиёт, жуғрофик тушунчалар тўғрисида ёзма манба ҳамда халқ озаки ижодига оид энг қимматли тарихий маълумотларни баён қилган.\nБеруний Ҳиндистонга бориб, ҳинд тилини ўрганиб, ҳинд тарихини ёзган. Ер муҳитининг миқёсини яратиб берилиши араб ислом уламоларининг илмий ёдгорликларига айланган.\nX-XI асрда Ўрта Осиёда илмий фаолият давом этди. Бу даврда Абулҳай Кардизийнинг “Зайнул ахбор”, Имом Байҳақийнинг ўттиз жилдли “Тарихи Осорий”, Мажиддин Аднойнинг “Тарихи мулки Туркистон” ва Наршахийнинг “Бухоро тарихи”, Маҳмуд Қошғарийнинг “Девони луғатит-турк” (туркий сўзлар луғати) ва бошқа асарлар яратилган ва уларда ҳужжатли, нодир маълумотлар жамланган.\nТуркистондаги муаммоларга қайтадиган бўлсак, бу ердаги бўлинишларга бир неча сабаблар кўрсатилган. Улардан асосийлари форсларнинг аралашуви эканини муаррихлар зикр қилишган.\nИслом тарихидан маълумки, араблар энг аввал форс давлатларини фатҳ қилиб, дастлаб у ерларга исломни етказган. Сўнгра Хуросон, Мовароуннаҳр, яъни Туркистонга кириб келишган. Табиийки, араблар билан бир қаторда форслар ҳам ислом фатҳида қатнашганлар. Амирларнинг баъзилари форслардан бўлиши, қолаверса, араб ва форс тилларининг Марказий Осиёга кириб келиши, сабабли, турк тилини четлатиб қўйилган.\nАдабиётлар, мадрасадаги дарслар араб ва форс тилларида бўлар эди. Ҳатто кейинги вақтда, форс тили араб тили қатори баъзи катта шаҳарларда давлат тили қаторига қўшилган ҳам эди.\nМарғилон шаҳридаги “Саид амир Ҳамза” масжиди имом-хатиби\n Захрул Ислом. Аҳмад Амин. Қоҳира. 1978-йил. Бешинчи нашри.\n Доcтор Ҳасан Иброҳим. Қоҳира “Тарихи сиёси ислом”.\n Тарихи фиқҳи Ал исломий Жомиҳатул Азҳар.\n Саид Мубошир Сулаймон Косоний “Ўрта осиё тарихи”.\nPrevious Post: Фарғонада Қуръони карим қироати бўйича мусобақа\nNext Post: Қамчиқ довонидаги ягона масжид очилди


ОАВ: Очилбой Раматов ЎФА раҳбарлигидан кетиши...\n13.06.2019 21:59 0 2299\nБугун, 13 июнь куни Ўзбекистон футбол ассоциацияси вице-президенти Умид Аҳмаджонов ўз аризасига кўра истеъфога чиқди. Унинг ўрнига ФИФА рефереси Равшан Эрматов тайинланиши кутилмоқда. «Tribuna.uz»нинг маълум қилишича, ЎФАда президент ҳам ўзгаради.\nНашр манбаси хабарига кўра, 2018 йил 25 январдан буён ЎФА президенти бўлиб ишлаб келаётган Очилбой Раматов лавозимини тарк этиши кутилмоқда.\nМаълумот учун, Очилбой Раматов ЎФА президентлигидан ташқари бош вазирнинг биринчи ўринбосари ва транспорт вазири лавозимларида ҳам ишлаб келмоқда.\nҚайд этиш керакки, Ўзбекистон футболини амалдорлар бошқариши янгилик эмас. ЎФФни 12 йил бошқарган Мираброр Усмонов ўз вақтида мамлакат савдо вазири бўлган. ЎФФда раҳбар бўлган вақтида эса у сенатор ҳам эди.\nУсмоновдан олдин ҳам расмий шахслар ўзбек футболи раҳбариятида ишлаган. 1995-2005 йилларда ўша вақтда Ўзбекистон Республикаси Ички ишлар вазири бўлиб ишлаган генерал-полковник Зокир Алматов бир вақтнинг ўзида ЎФФга ҳам раҳбар бўлган. 2008-2009 йилларда эса ҳозирда ДХХ раиси бўлиб ишлаётган, ўша вақтда Ички ишлар вазири ўринбосари сифатида ишлаган Абдусалом Азизов ЎФФ вице-президенти бўлган.\nЎФАнинг янги раҳбарияти эртага ташкилот биносида ўтказиладиган йиғилишда аниқ бўлиши кутилмоқда.\nОчилбой Раматов ЎФА\nЖамият 05/06, 14:12\nСиёсат 04/06, 08:05


Қозоғистонда йил бошидан 7 минг транспорт воситаси йўқ қилинган\n3 Март 13:04\nNUR-SULTAN. Kazinform – Қарағанди вилоятида эски автотранспорт воситаларини утилизация қилиш заводи йил бошидан бери 7000 га яқин эски транспорт воситаларини утилизация қилган, дея хабар беради Хабар 24.\nҲозир заводда иш қизғин ва туну-кун уч сменада олиб борилмоқда. Заводда 24 соат ичида 150-200 машина йўқ қилинади.\nЗаводнинг уч йиллик фаолияти давомида 120 минг эски автомобиллар йўқ қилинди. «Бу экологик вазиятга ижобий таъсир кўрсатди», - дейди мутахассислар. Катта заводнинг ыурилиши натижасида бир қатор кичик корхоналар хом ашё билан таъминланмоқда.\n«Пластмассани Алматига жўнатамиз, у ёқда канализация қоқпоқлари чиқарилади. Резинани эса Пришахтинск яқинида тротуар плиталарини ишлаб чиқарувчи корхона сотиб олинади», - деди заводнинг ишлаб чиқариш бўйича директори Лукман Мажеев.\nЗаводнинг йиллик қуввати 50 мингта автомобилга етади. «Қозоғистон бозорида эскирган қора металларнинг кўплиги сабабли келажакда хомашё тақчиллиги бўлмайди», дейди компаниянинг молия директори Юсуфжон Суронқулов.\n«Автомобил олиб келганларга 150 минг танга, Қозоғистонда янги машина сотиб олганларга эса 300 минг танга берилади», - деди у.\nТаъкидлаш жоизки, завод 2017 йилда Қарағанда вилоятининг эркин иқтисодий зонасида ишга туширилган. Корхона самарадорлигини ҳисобга олган ҳолда барча солиқлардан озод қилинган. «Бу давлат томонидан жуда катта ёрдам», - дейди заводнинг молия директори.


10:10 / 15.11.2017\nРоссиянинг Ленинград вилоятида ўзбекистонлик мигрант қўлга олинди, у такси ҳайдовчиси бўлган қизни зўрлашда гумонланмоқда. Жиноят 12 дан 13 ноябрга ўтар кечаси содир этилган бўлиб, минтақадаги посёлкалардан бирида рўй берган. Бу ҳақда рус ОАВ хабар қилмоқда.\nМаълумотларга кўра, ўзбекистонлик шахс такси ҳайдовчиси бўлиб ишлайдиган қизга куч ишлатиб, уни зўрлаган. Жабрланувчи ҳуқуқни муҳофаза қилувчи органларга дарҳол мурожаат қилди. Полиция ходимлари жиноятчини жуда тез вақт ичида ушлашгани айтилмоқда. Айни дамда у қамоққа олинган.\nЗўрлашда гумонланаётган шахсга нисбатан жиноий иш қўзғатилди. Жиноят тафсилотлари тергов манфаатлари туфайли ошкор этилмаган.


5/27/2007 2:29:08 PM\nБирдамлик харакати хакида фикр юритишимга аввало харакат лидерининг узининг тактикасига лойик иш юритаётгани булди. Баъзан "Бирдамлик" фаолияти тугрисида ёзилган маколаларга шунчаки назар ташлардим. Боиси, фаолият юритаётган кичкина ташкилотлар шунчалик купайиб кетганки, уларда иш олиб боришдан кура узини танитиш нийяти якколрок сезиларди. Менда эса, кичкина ташкилотлар очаверишдан кура мавжуд ташкилотларга бирлашиш лозим деган фикр кучлирок. Баходир Чориевдан "Бирдамлик" хакакати тугрисида фикрларимни билдиришим суралган мактуб олгач, уйланиб колдим. Демак, харакат узининг стратегиясини одамларга танитишга интилмокда. Чунки бирор нима тугрисида фикр билдиришдан олдин уни урганиш, яхши ва ёмон томонлари тугрисида фикр юритиш лозим.\nАввало, "Бирдамлик" сайтини очиб бошка купгина сайтлар сингари русча-узбекча кушиб ташланган маколаларни куздан кечирар эканман, бироз хафа булдим. Узбек тилининг давлат тили деб тан олиниши осонгина кечгани йук. Бугун биз яна ортга кайтаяпмиз. Совет даврида шахарда яшовчи оила фарзандлари куп холларда русчада тил чикаришарди. Кишлок ёшлари билан шахар ёшлари орасида катта бир бушлик пайдо булганди. Хамма хужатлар, хамма кизикарли маълумотлар рус тилида булиб, рус тилини билган одам узбек тилини билиши хам унча шарт эмасди. Буюк адибларимиз асарларини унитишимизга бир бахя колганди. Рус тилини билганлар буюк, рус тилини билганлар аклли, рус тилини билганлар устун эди. Бу айни хакикат хам. Инсон канча куп тил билса, унинг мулокот кучи шунча ошади. Аммо тил билмок билан уз тилини иккинчи уринга куймок бошка-бошка масала. Бугун биз тилимизни яна осонгина сотаяпмиз. Сотганда хам ярим чакага сотаяпмиз. Узимиз билиб-билмай сотаяпмиз. Миллат миллат деймизу, бугун миллатнинг тилига искирт ишларни колдириб, бошка тилни оксаройга олиб бориб, силаб-сийлаб жамият курмокчимиз. Бу узимизни бой бериш, бу миллатнинг канотини киркиш. Узбек дунёга узбек булиб чикиши керак...\nБалки Бирдамлик тугрисида фикрларим ёзилган жойда тил муаммосига утиб кетиш керакмасдир, аммо кичкина камчиликлар катта хатоларга сабаб булиши гумонсиздир. Рус тилида макола элон килишни истаган узбек сайтлари, имконлари етса сайтларини узбек ва рус тилида алохида-алохида олиб бормоклари балки маъкулрокдир. Бизнинг муаммоларимиз, бизнинг ютукларимиз - бу бизники. Унинг эшитувчиси хам, сузлагувчиси хам факат узимиз. Узбек тилида кучли макола ёзувчи журналистлар йук дейишади. Шубхасиз. Чунки калами уткирлашган журналист узини глобалрок курсатиш учун хам рус тилига утиб кетаверса, кимлардир кулок соладиган юртдошлар рус тилида чикишлар килишса, узбекларда кучли журналист коладими? Рус тилида айтилган кучли фикрлар узбек тилида узининг кучини йукотадими? Йук, бу узбек тилини канчалик билишимизга боглик.\nБирдамлик харакатининг баёнотини куздан кечирар эканман, халк билан алока олиб бориш тугрисидаги йули хакикатга якинлиги, "Осмондан келиш"лардан катта фаркли эканлигини сездим. Давлат ташкарисида туриб бирор нимани узгартира билмаслигимизни вактнинг узи курсатмокда. "Бирдамлик"нинг одамларга максадини тушунтириш, муаммоларни улар билан гаплашиш ёки музокара олиб бориш йули билан хал килиш тугрисидаги фикрларига кушиламан. Мен муаммоларни одамлар билан гаплашиш оркали, уларни эшитиш, тушунтириш ва тушуниш оркали ечиш мумкинлигига ишонаман. Зеро, хар кунлик хаётимизда баъзан учрайдиган тушунмовчиликларнинг ечими мулокот эканлиги далил. Катта хаёт эса анашу кичкина муносабатлардан шакилланади. Сен оиланг билан, дустларинг билан, атрофингдагилар, ишхонангдагилар ва карама-карши томонинг билан урнатган муносабатинг бу сенинг кимлигинг, жамиятга канчалик яроклилигингдир. Сен олимдирсан, сен шоирдирсан, сен арбобдирсан - аммо сени тинглашга мойил булган инсонни йукотдингми, сен яроксизсан. Шу аснода шоирнинг куйидаги сузлари ёдимга келди:\nХар бир ташкилотнинг, хар бир харакатнинг тамойилини куздан кечирсангиз, тенги йук ажойиб максадларга, инкор этиб булмайдиган кураш йулига, ишлаш услубига юз тутасиз. Бирдамлик харакатининг хам ана шундай эзгу ишлар билан сугорилган максади тахсинга лойикдир. Агар партия ва харакатларнинг хамма айтганлари, улар хохлаганча амалга ошганда, биз бу кунларга тушмасдик. Шу каторда "Бирдамлик" харакатининг режалари хам Узбекистон шароитига канчалик тугри килиши тугрисида куп уйладим. Халк норозичиликлари, оммавий иш ташлашлар купинча хукуматни одамлар билан мулокот килишга мажбур этган, аммо бугун, узбек халкининг оммавий бирлашишига тускинлик киладиган мухит анча чукур томир ёйганлиги хам сир эмас. Сабаби одамлар хукуматнинг халкка нохак тазйикларини куп куришди. Улар куркадилар. Кариялар утириб "Уйнашмагин арбоб билан, арбоб урар хар боб билан" деб турганда, ёшларни норозичиликка сафарбар этиш осон булмайди.\nМен яна бир эътибор каратмокчи булган мавзу, "Бирдамлик" олиб бораётган ишлар максаднинг бир томонига ухшаб куринади. Унинг халк ичига киришига имконияти бор. Агарда хозирги кунда мухолифатнинг бошка йуналишдаги кучлари хам бирлашиб, узларининг энг одил режа ва кучларини "Бирдамлик" бораётган йуналишга сафарбар килаганларида балки мувофакият манзили якинрок булармиди. Аммо телевизорни учириб куйиш, кучага чикмаслик деган сузлар менга эриш туюлди. Шундок хам ахоли узундан узок серияллардан, ёки консертлардан бошка нарса курмайди. Кучага чикмасликни эса амалга ошириб булмайди. Менимча уларни уйда саклагандан, кучага олиб чикмок мухимрок. Одамлар бир хафта уйда утиролмайдилар, аммо бир хафта одамлар кучага чикмаса хукуматнинг отасининг гури козихона хам эмас. Тан олмок керак, агар шу ишни ёппасига амалга оширганда, бирор натижага эришиш хам мумкин. Аммо муаммо ана шу ерда. Яна бир эътиборли хакикат эса айникса шахарларда пулдан бошка нарсани билмайдиганлар куп, ва уларга чакириклар ахамиятсиз. Демак хаёт хар кунгидай давом этаверади. Уйдан чикмай курганлар, хеч нима узгармаётганидан шубхага тушадилар ва кейинги сафар бизни эшитмайдилар.\nБулар менинг фикрларим. Имконият етгунча халкбоп кураш усулларини кучайтириб, натижа бермайдиганлари камайтирилса "Бирдамлик"нинг бугуни бошланиш эканлигига шубха килмайман. Сиз халк фаровонлиги учун интилаётган экансиз, сиз одамлар билан муомала, мулокот ва музокара оркали ечим топишга харакат килаётган экансиз, демак хак йулдасиз. "Бирдамлик"ка мувофакият ва бардамлик тилайман. У бошка ташкилот ва харакатлар билан хам бирлашиш тугрисида мулокотлар олиб боришига ва унга эришишига тилакдошман.


“Солиқлар йиғилишини яхшилаш учун солиқ ставкаларини камайтириш лозим” – Коммерсант.Уз\nЙиғилишда сўзга чиққан “Paynet” электрон тўлов тизими асосчиси Ботир Орифжонов халқаро тажрибадан мисоллар келтирди. Унга кўра, Жануби-Шарқий Осиё мамлакатларида солиқ ставкалари жуда паст қилиб белгиланган. Бу эса, ишлаб чиқарувчилар зиммасидаги солиқ юкининг камайишига, маҳсулот ва хизматлар таннархининг арзонлашувига хизмат қилади.\nҚулай солиқ сиёсати, пировардида, ушбу мамлакатлар ишлаб чиқарувчиларининг халқаро бозордаги рақобатбардошлиги ортади, чунки улар бир турдаги маҳсулотни нисбатан арзонга сотиш имконига эга бўладилар, – дея фикр билдирди Ботир Орифжонов.\nЭксперт Азиза Умарова солиқлар йиғилиши муаммосини кўтарди ва бу борада Сингапур солиқ тизимини намуна ўрнида келтирди.\n“Ўз вақтида юридик шахслар томонидан солиқ ҳисоботини муддатидан анча кечиктириб топшириш одат тусига кирганди. Мамлакат солиқ маъмурияти бунинг сабабларини ўрганиш учун экспертларга мурожаат қилди. Улар берган хулосалардан келиб чиқиб, Сингапурда “тўлдирилган бандлар” усули қўлланилди – солиқ маъмурияти боша давлат ташкилотлари маълумотлар базасидан солиқ тўловчи ҳақидаги ахборотни жамлаб, солиқ ҳисоботининг бандларини тўлдиришнинг автоматик тизимини йўлга қўйди. Тадбиркор фақат уларни текшириб, тагига имзо чекса, кифоя”,– деди Азиза Умарова.\nЭксперт Ўзбекистонда ҳам ҳисоботларни тўлдириш учун тегишли давлат идоралари ўзаро ҳамкорликда ишлайдиган бўлишса, солиқ қонунчилигига риоя этиш кўрсаткичлари анчайин яхшиланишига ишонч билдирди.\nШунингдек, тадбир иштирокчилари солиқлар йиғилишини яхшилаш учун солиқ ставкаларини камайтириш лозим эканлигини алоҳида таъкидладилар.\nТадбирда Давлат солиқ қўмитаси раиси ўринбосарлари, шунингдек, Адлия вазирлиги, Иқтисодиёт вазирлиги ва Молия вазирлиги раҳбарлари ўринбосарлари иштирок этдилар.\nПредыдущая запись В ДТП в Саратовской области пострадали пять узбекистанцев\nСледующая запись Американская компания вживит сотрудникам микрочипы для открытия дверей и покупки еды в автоматах\nВсемирный банк предложил внедрить высокоскоростной Интернет в Узбекистане\nПрезидент ҳокимни топшириқни нотўғри тушунишда айблади\nС 2018 года регистрация животных у ветеринара станет обязательной\nУжесточили наказание за самовольное подключение к коммуникациям и срыв пломб


Мўъжизалар остидаги… оғир меҳнат – Хитой ва Кореяга саёҳат таассуротлариHaqida.net\nHome Dunyo Мўъжизалар остидаги… оғир меҳнат – Хитой ва Кореяга саёҳат таассуротлари\nМўъжизалар остидаги… оғир меҳнат – Хитой ва Кореяга саёҳат таассуротлари\nДунёда мамлакатлар кўп. Уларнинг сони 200 дан ортиқ. Аммо улар орасида ўз меҳнати ва саъй-ҳаракати билан юксак натижаларга эришган, намуна бўлишга арзийдиганлари оз. Аммо, шундай давлатлар борки, “Осиё йўлбарслари” деб аталмиш бу давлатлар тарих нуқтаиназаридан ўта қисқа бўлган бир даврда тараққиётнинг олий чўққиларига эришди. Ҳа, хато қилмадингиз, булар Хитой ва Кореядир. Журналист, сиёсий фанлар номзоди, доцент Шерзодхон Қудратхўжаев Facebook ижтимоий тармоғидаги саҳифасида ушбу мамлакатларнинг илғор давлатлар қаторидан ўрин олиши борасида кузатишлари ва фикрлари билан ўртоқлашади.\nУ даставвал Хитой ва Кореяда меҳнат сафарида бўлгани ҳақида ёзар экан, уларнинг бу қадар ривожлангани ўзида қатор саволларни пайдо қилганини айтади.\nФото: Facebook/Sherzod Kudratkhodjaev\n“Бу халқлар, уларнинг яшаши, давлатларнинг гуркираб ривожланишини кўриб менда кўплаб саволлар туғилди – улардан нимани ўрганишимиз мумкин? Ибратли тарафлари нимада? Қандай қилсак, улар сингари жадал ривожланишимиз мумкин? Корея ва Хитой мўъжизаси замирида нима ётибди?, – дея савол беради Қудратхўжаев. – Ахир яқин 30 – 35 йил ичида Хитой ва Корея ўта қолоқ давлатлар эди”.\nУ саволларига жавоб топишга ҳаракат қилар экан, бугунги Хитой ЯИМ (ялпи ички маҳсулот) бўйича Америка билан тенг рақобат қилаётгани, Корея иқтисодиёти дунёда етакчи 15 таликка киришини таъкидлайди. Шу ўринда у ўзининг бир сирини ўқувчи билан баҳам кўради:\n“Илгари Тошкентда юрганимда Хитойнинг 1,5 миллиард аҳолиси – унинг муаммоси, деб хом ўйлаган эканман. Аслида, бу унинг бойлиги, катта ютуғи экан. Чунки, 1,5 миллиард одам – бу шиддатли, соғлом рақобат дегани. Бу илғор ғоялар, олд ташаббуслар рақобати. Хитой жудаям улкан бозор. Тасаввур қилинг, Сиз битта маҳсулот ишлаб чиқардингиз, масалан, шоколад, йогурт ёки газета. Унинг нархи атиги 1 доллар бўлсин. Маҳсулотингиз тахминан 100 миллион одамга манзур бўлса, демак, сиз – мултимиллионерсиз…”.\nҚудратхўжаев Хитойда маҳаллий аҳоли вакилидан ривожланишнинг бундай натижасига қандай эришганининг сирини сўрайди ва мезбон жавобидан ўзи ҳам таажжубланган бўлса, ажаб эмас.\n“Бир хитойликдан сўрадим: “30 йилда бундай натижага эришишнинг сири нимада?”\nҲамсуҳбатим кулганча жавоб қилди: “Бизнинг бошқа иложимиз йўқ эди. Биз оч эдик!”\nЎйланиб қолдим, балки, тўқлик фаровонликка ҳалақит берар. Балки, катта ерларга ега бўлиш, катта ютуқлар дегани эмасдир”.\nУ фикрларини давом эттириб, ўқувчи эътиборини “Осиё йўлбарслари” бўлмиш мамлакатларнинг аксарияти, хусусан Сингапур, Корея, Япониянинг ҳеч қандай табиий бойликлари бўлмаганига қаратади.\n“Ҳа, ҳа, ҳеч қандай: на газ, на нефть, на пахта ва на олтин. Улар бизга ўхшаб фалон нарсамиз бор, деб ўзига маҳлиё бўлиб, бир сидра тўйиб ўтирмайди. Ёки, давлат қилиши керак, деб кимнингдир қўлига ҳам қараб қолмаган”, – дея эътироф этади\nУ Хитойдаги саёҳатидан олган таассуроти билан ўртоқлашар экан, мамлакат қишлоқ хўжалиги ўта ривожланганини таъкидлайди.\n“Ҳар бир қарич ер чопилган, қаралган, суғорилган. Кўплаб иссиқхоналар мавжуд. Улар ўтин ва кўмирда ёқилади. Йўл четидаги барча уйлар томида қуёш панеллари ўрнатилган. Хитойда 1,5 миллиард одам борлигини сезмайсиз ҳам. Чунки, ҳамма нарсада тартиб, интизом устун”, – дейди журналист.\nҚудратхўжаев ҳикоясига Кореяда олган таассуротлари ва ўрганишларини улайди.\n“Одатда кун тартиби уйда барвақт бошланади. Кўпчилик йўл-йўлакай нонушта қилиб, қаҳва ичиб кетади. Аксар жойларда иш соат 8 да бошланади. Туш вақтида тушлик, кофе ичиш ва озгина дам олиш вақти бўлади. Бу пайт бирор корейсга телефон қилсангиз, ёки безовта қилсангиз, рости, сиз душманга айланасиз. Тушликдан кейин соат 6 гача астойдил ишлаш вақти, инглизча айтганда – hard working time”, -дея ҳайратини яширмайди Қудратхўжаев. У корейсларнинг жуда тиришқоқ халқ эканини айтар экан, бу нимада намоён бўлиши хусусида хулосаларини билдиради.\n“Барча нарса ҳисоб-китоб билан қилинади, ҳеч нарса шунчаки қилинмайди. Офисда ҳар бир одам ўз функционал вазифаларига эга. Ҳеч ким бир-бирининг ишини қилмайди. Рақобат кучли. Давлат хизматчиларига эса жуда оғир. Чунки улар бу лавозимларга таниш-билишчилик, пул ёрдамида эмас, балки 3 босқичли тестни топшириб, тайинланади. Хизмат пилла поясидан кўтарилиш ҳам худди шундай. Уларнинг ўртача маоши 3 – 4 минг доллар атрофида. Нархлар ҳам шунга яраша қиммат”, – дея давом этади журналист. У “мўжизанинг бош омили онг ва тафаккурнинг юксалишидадир”, деган фикрни илгари суради.\n“Масалан, сиз лойсувоқ уйда туғилдингиз. Болалигингиз, ўспиринлигингиз ҳам шу масканда ўтди. Бу сизнинг айбингиз эмас. Лекин, айнан шу уй деворларини пишиқ ғишт қилиб кўтариш, иморатингизнинг асосини гранит билан безатиш, ота-онангизга қулай, замонавий таҳоратхона қилиш сизнинг қўлингиздадир. Чунки, Шерзодхўжаев айтмоқчи, лойсувоқ уйда ўлсангиз бу айнан сизнинг айбингиз бўлади”.\nШу ўринда у инсон тафаккури ҳақида фикрлари билан ўртоқлашар экан, унинг нақадар миттилиги ёки бепоёнлиги ҳар кимнинг ўзига боғлиқ эканини таъкидлайди. Унинг фикрича, тафаккуримиз яхши ғоялар, яхши инсонлар, яхши ташуббуслар учун қанчалик очиқ бўлса, тафаккур империямиз шунчалик бепоён бўлади.\n“Янгилик кишини ўйлантирса-да, ундан қўрқмаслик керак. Хитойда юрган вақтимда, Тошкентда бензин нархи ошди. Ижтимоий тармоқларда кўплаб пессимистик гапларни ўқидим: “Шу эски йўллардан юраверардик, бизга янги қурилишлар керак эмас. Бензин нархи ошмаса бўлгани”, – деганлар ҳам бўлди.\n“Бозорларимизда картошка нархи шунча, гуруч нархи бунчага ошди”, – дейишди. Дунёқарашимизни озгина ўзгартирадиган вақт келди, деб ўйлайман. Назаримда, биз арзон картошка, арзон гўшт, арзон бензинни ўйлаб, ўзимиз ҳам арзон одам бўлиб қолаётгандекмиз. Бизни кичкина маош ҳам қониқтиряпти. Гўёки, арзончилик бўлса бас. Ваҳоланки, валюта либерализациясини хоҳладикми, бунинг оғриқли нархини ҳам тўлашимиз керак. Бу танадаги иситмага ўхшайди. Бир чиқиб иммунитетни синаб, қайтиб кетади. Фақат, бу босқичдан, оғриқли ўтиш давридан чиқиб олишимиз керак. Ўзи бу мушкул муолажани 25 йил чўзиб келдик, МДҲда охири биз қолгандик”, – дея ижтимоий тармоқларда билдирилган қарашларга ҳам ўзининг жўяли ва асосли фикрлари билан жавоб қайтаради Қудратхўжаев.\n“Бизнинг бошқа фалсафага ўтадиган вақтимиз келди: кўп пул топиш, кўп сарфлаш, катта натижаларга эришиш фалсафаси. Масалан, Кореяда яшаш даражаси, бензин, электроэнергия, озиқ-овқат жуда қиммат, ресторан, кафелар нархлари жуда баланд. Лекин шунга қарамасдан, улар кўпроқ даромад топишга тинмай интилишади”, – дейди куюнчаклик билан муаллиф. Шу ўринда у Кореяда кўрганларини Ўзбекистондаги одамлар дунёқараши билан солиштиради.\n“Яна бир гап мавриди келганида, (Кореяда) меҳнат қилиб топилган пул саёҳат, ички ва ташқи туризм, билим олиш, ўзига, номоддий интеллектига сармоя қилишга сарфланади. Биз эса шунча тер тўкиб, топган пулимизни кераксиз моддий сарпо бисот, тўй маърака ва кибримизни озиқлантиришга харжлаймиз. Қадриятларни ҳам ревизия қилиш вақти келди, ниҳоят.., шахсиятни комилликка етаклаш йўлида ҳам моддий харажат миқдорини ошириш лозим. Ваҳоланки, қанчалик аччиқ бўлмасин, Тошкентдан нари чиқмаган қанча одамлар бор, ҳамон, бугунги 21 асрда.. аксинча пойтахтни кўрмаганлар қанча??!”, – дея ҳақиқий аҳвол қандай эканига диққатни қаратади ва вазиятни ўнглашга чорлайди.\nМуаллифнинг маълум қилишича, бугунги кунда Хитойда машина сотиб олиш у қадар муаммо бўлмаса-да, одамлар 1-1,5 йиллаб давлат рақамини олишга навбатда туради. Қолаверса, автомобиль давлат рақами учун 20-30 минг доллар тўлашади.\n«Маҳоратни йўқотиб бўлмайди». Бу иборани ҳайдовчиларга нисбатан қўллаш қанчалик тўғри?\nSamsung фойдаланувчиларни кафт бўйича аниқлаш тизимини патентлаштирди


07 май 2021, Тошкент вақти: 02:09\n2005 йил 13 май кунги қонли воқеалардан бери Ўзбекистоннинг халқаро майдондаги имиджи ëмонлашгандан ëмонлашиб бормоқда.\nРўйхатда келтирилган барча давлатлар тўла демократик, аралаш демократиялар ҳамда авторитар давлатларга ажратилган. Марказий Осиёнинг икки давлати - Ўзбекистон ҳамда Туркманистон энг авторитар давлатлар орасида охирги 4 давлат қаторидан жой олди.\n167 давлат киритилган рўйхатда Ўзбекистон 164инчи, Туркманистон 165инчи поғонада.\nЎзбекистон ўтган йилги рўйхатдаги ўриндан бу йўл тўрт поғона пастлаган. “The Economist Intelligence unit” тадқиқот маркази мутахассиси Жон Эндрюнинг айтишича, Ўзбекистонда вазият аввалги йилдагига қараганда бир қадар ёмонлашган.\n"Фуқаро эркинликлари даражаси бўйича Ўзбекистонда вазият яна ёмонлашгани кузатилди.\nШунингдек, диний эркинликлар борасида ҳам мамлакатда вазият ёмонлашган. Ўзбекистон ҳукуматини Ислом хавотирга солиб келиши маълум. Лекин бу давлатда, динини ўзгартирган одамларга ҳам тазйиқлар бўлмоқда", - дейди Жон Эндрю.\nЎзбекистонлик мухолифат ва ҳуқуқ фаолларининг айтишича, бу Ўзбекистондаги вазиятга берилаётган ҳаққоний баҳодир.\nЛондондаги тадқиқот маркази фикрича, пост-Совет маконида фақат Украина ва Молдова демократик ўлкалар бўлиб қолмоқда. Грузияда эса 2006-2008 йил оралиғида демократиядан ортга кетиш кузатилган.\nҲисоботга кўра, Грузияда Конституцияга киритилган ўзгартишлар президент Михаил Саакашвили салоҳиятини ошириб, қонунчилик хокимиятини заифлаштирган.\nҲисоботга кўра, Қозоғистон, Қирғизистон ҳамда Тожикистон демократия борасидаги вазиятни бир қадар яхшилай олган. Рўйхатда Тожикистон Ўзбекистондан 14 поғона, Қозоғистон эса 38 поғона юқорида. Марказий Осиё давлатлари орасида фақат Қирғизистон рўйхатнинг аралаш демократиялар қисмидадир.\n“The Economist Intelligence unit” Швецияни дунёдаги энг демократик давлат сифатида эътироф этди. Бугунги кунда ўнлаб ўзбек журналисти ва мухолифат фаоллари Ўзбекистондаги тазйиқлардан қочиб Швецияда бош пана топган. Улардан бири "Бирлик" партияси раиси ўринбосари Исмоил Дадажонов.\n“Бу ердаги демократик ҳаëтни кўриб баъзида биз ноқулай аҳволга тушиб қоламиз. Жуда кўп нарсалар биз учун кутилмаган ва хаëлимиздан ўтган бўлса ҳам¸ кутилмаган нарсалар кўп. Ўзбекистонда айнан шу нарсаларни тескарисини кўриб келганмиз-да. Шунинг учун ҳам бизга Швециянинг ҳаëти бироз бегона туюлаëтгандир. Гапни очиғи кўника олмаяпмиз.\nОдамзод совуқ ҳаводан иссиқ жойга кирса¸ баданида аллергия бўлиб ҳамма жойи қичишиб¸ кейин аста-секин иссиққа кўникади шекилли. Биз ҳам худди шунга ўхшаб Швецияга келганимизда кўника олмадик. Бу ерда ҳамма нарса инсонлар учун. Ҳамма шароитлар инсонларнинг яшашидан¸ одамларнинг фикрлашидан келиб чиқиб яратилади. Бу ерда бекорга ҳукумат қарори чиқарилмайди”.\nТадқиқот натижаларига кўра, дунё аҳолисининг ярмидан кўпи у ёки бу кўринишдаги демократик тизимларда яшайди. Аммо тўла демократиядан дунё аҳолисининг атиги 13 фоизи баҳраманд бўлмоқда.\nДунё аҳолисининг 40 фоизи, жумладан, ўзбекистонликлар авторитар режимлар ҳукм сураётган ўлкаларда яшаб келмоқда.\nДемократия мавжуд бўлмаган энг авторитар давлат эса Шимолий Кореядир.


Исломчилар ови давом этаëтир\n12 май 2021, Тошкент вақти: 07:02\nТожик милициясининг таъкидлашича¸ Сўғдда кейинги ойлар ичи Ўзбекистон исломий ҳаракати янада фаоллашган.\nСўғдда Ўзбекистон исломий ҳаракатига алоқадорликда гумонланган яна бир киши ҳибсга олинди. Шу билан йил бошидан буён ЎИҲга аъзоликда айбланиб қамалганлар сони бештага етди.\nРеспублика Ички ишлар вазири, генерал-лейтенант Абдураҳим Қаҳҳоровнинг билдиришича, “ҳибсга олинган Мирзосаид Юнусов уч йилдан буён қидирувда эди”.\n- Биздаги маълумотларга мувофиқ, Мирзосаид Юнусов жорий йил январ ойида ҳибсга олинмиш Анвар Қаюмов билан ҳамкорлик қилган.\nБу ҳаракат аъзолари минтақада ҳали ҳам бор ва биз бу йўналишда иш олиб бораяпмиз, деди генерал-лейтенант Абдураҳим Қаҳҳоров.\nВилоят ички ишлар бошқармаси штаби раҳбари Наим Муртазоевнинг айтишича, Қирғизистон Республикаси билан чегарадош Исфара туманига қарашли Шўртанг қишлоғи яқинидаги тоғларда машқлар ўтказишга мўлжалланган яширин ғорлар аниқланган.\nБу яширин ғорларда диний-экстремистик руҳдаги адабиётлар, варақалар топилган.\nЖорий йил январ ойида Сўғд вилоятида Ўзбекистон исломий ҳаракатининг раҳбарларидан бири деб гумонланган Анвар Қаюмов қўшни Афғонистон ҳудудида қўлга олинган эди.\n- Исфара туманида туғилган Анвар Қаюмов Холид, Усто ва Профессор лақаблари билан яширин фаолият олиб борган. Кейинчалик Анвар Қаюмов Афғонистонга ўтиб кетган, деди Наим Муртазоев.\nШунингдек, милиция мулозимларининг сўзларига кўра, жорий йил бошида 1998 йилдан буён Ўзбекистон исломий ҳаракатига аъзо бўлган Мукаррамхўжа Шарипов қўлга олинган.\nУ Москва шаҳридаги маслакдошлари билан учрашиб, у ердан Сўғддаги ҳаракат аъзоларига пул юбориб турган.\nВилоят прокуратураси маълумотларига кўра, бундан икки йил олдин Тожикистон шимолида Ўзбекистон исломий ҳаракати аъзолари сони 100 нафардан ортиқ эди. Ўша пайтда расмийлар бу ҳаракат фаолияти Тожикистон миллий хавфсизлигига жиддий таҳдид солаётганини қайд этган эдилар.\nБироқ яқинда Сўғд вилоят прокурори Хайрулло Саидов ҳозир вилоятда Ўзбекистон исломий ҳаракатининг фаолияти сусайганини таъкидлади. Прокурорнинг бу мулоҳазаси Сўғд милицияси мулозимларининг вилоятда Ўзбекистон исломий ҳаракати фаолияти кучайиб бораётгани ҳақидаги фикрларига зид келади.\nПрокурор Хайрулло Саидовга кўра, “Сўғд вилоят куч ишлатар идораларининг биргаликда олиб борган чора-тадбирлари натижасида Ўзбекистон исломий ҳаракатининг вилоятдаги фаолиятига чек қўйишга, гарчи тўла бўлмаса-да, эришилган”.\nСўнгги икки мобайнида Сўғд вилоят судида мазкур ҳаракат аъзолари устидан ўндан зиёд маҳкама жараёни бўлиб ўтди. Лекин суд мажлисларида Ўзбекистон исломий ҳаракатининг аъзолари деб гумон қилинган шахслар ўз айбларига иқрор бўлмадилар.\nСудланувчилар яқинларининг айтишларича, улар ҳеч қандай экстремистик ташкилотларга аъзо бўлмаган. Чунончи маҳкамага тортилган Баҳодир Бобоевнинг онаси ўз ўғли айбсиз судланганини айтди.\n- Ўғлим ҳеч қандай диний-экстремистик гуруҳларга аъзо бўлмаган. Россияда мардикорлик қиларди.\nРоссиядан қайтиб келганида, милиция вакиллари келиб олиб кетишди. Гуёки ўғлим қандайдир Ўзбекистон исломий ҳаракатига аъзо бўлган. Мен бунақанги гапларни эшитмаганман, деди маҳкамага тортилган Баҳодир Бобоевнинг онаси.\nЎИҲга алоқадорликда айбланиб ҳибсга олинганлар яқинларининг айтишларича, ҳибсга олинганларга нисбатан қийноқ қўллаган одамларнинг фамилияларигача маълум. Уларни тинмай калтаклаганлар, ҳатто электр токи билан қийноққа солганлар.\nАйни пайтда расмийлар бу даъволарни инкор этадилар. Расмийлар иддаосича, судланувчиларнинг ЎИҲга аъзолигини тасдиқловчи ашёвий далиллар ҳам, гувоҳлар ҳам етарли.


hidoyat.uz – “Мовароуннаҳр” нашриётининг сайти - УЛУҒ НЕЪМАТ\nКексалик Аллоҳ таолонинг улуғ неъматларидан бири. Мўминнинг ёши улғайган сари Яратган наздида даражаси ҳам ошиб бораверади. Ҳазрат Усмон (розияллоҳу анҳу) ривоят қилади: Расулуллоҳ (соллаллоҳу алайҳи ва саллам) айтдилар: “Бир мусулмон қирқ ёшга етса, Аллоҳ унинг ҳисобини енгил қилади, олтмишга етганда, тавба қилишга муваффақ қилади, етмишида унга осмон аҳллари (фаришталар) меҳр қўядилар. Саксон ёшга етганида, Аллоҳ унинг яхши амалларини қолдириб, ёмон амалларини ўчириб юборади, тўқсонда эса унинг барча гуноҳларини мағфират қилади, хонадон аҳлларига уни шафоатчи қилади ҳамда осмонда бу одам ҳақида Аллоҳнинг ердаги асири, деб ёзиб қўйилади” (Абу Яъло, Бағавий).\nМазкур ҳадиси шариф мўминлик нақадар катта саодат эканига яна бир далил. Қаранг-а, инсоннинг ёши ўтгани сари мақоми ортиб, юксак даражага етар экан. Ана энди ўйлайлик: Яратган наздида шундай мақомга эга бўлиб бораётганларга хизмат қилиб, дуоларини олиш нечоғли бахт, нечоғли саодат?! Демак, кексалар, ёши улуғлар борлигидан хурсанд бўлиб, уларни ғанимат билиб, хизматларида камарбаста бўлмоқ бизлар учун беқиёс имкониятдир. Кексалар деганда, биринчи навбатда ота-оналарни тушунамиз. Ҳадиси шарифда эса ота-онамизга қандай яхши муомала қилсак, фарзандларимиз ҳам бизга шундай муносабатда бўлиши қатъий таъкидланади. Бу таъкидда кексаларга кўрсатадиган ҳурмат ва эҳтиромимиз келажакда ўзимизга сармоя экани аён бўлади.\nКексаликнинг ўзига яраша қийинчиликлари бор. Оёқ, бел оғриши, кўз хира тортиб, қулоқ яхши эшитмаслиги... ва ҳоказо. Бу ҳолатларда фарзандлар ёрдамига катта эҳтиёж сезилиши табиий. Шунинг учун ҳар биримиз, мен ҳам кексаяман, ўшанда фарзандларим, набираларим ардоғида бўлайин, деб ният қилайлик. Зеро, Аллоҳ таоло марҳамат қилади: “Эҳсон (эзгуликнинг) мукофоти фақат эҳсон (эзгулик)дир” (ар-Раҳмон, 60).\nХалқимизда “Кичикларнинг каттаси бўлгунча, катталарнинг кичиги бўл” деган нақл бор. Бу ҳикматда кўпроқ катталар даврасида бўлиб, улардан панд-насиҳатлар, йўл-йўриқ, тавсиялар олишга тарғиб бор. Дарҳақиқат, ҳаётий тажрибаси кўп инсонларнинг маслаҳат-тавсияларига қулоқ тутган одам турмуш муаммоларига ечим топишда янглишмайди...\nКексаларни эъзозлайлик, уларга ҳавас қилайлик, дуоларини олайлик. Кексаликдек улуғ неъмат бизларга ҳам насиб этишини Яратгандан сўрайлик.\nШоир бежиз айтмаган:\nКексалик дарахтмас – чириб қувраган,\nКексалик уй эмас – эски, нураган.\nКексалик улкан тоғ – марварид қоя,\nАллоҳим раҳмати билан ўраган.\nСамарқанд вилоятидаги “Имом Бухорий”


«Обод маҳалла» дастури бўйича ишлар чала қолган. Урганч туманидаги маҳалла аҳолиси муаммолардан шикоят қилишди\n08:00 / 14.06.2020\nУрганч туманидаги намунавий уйлар аҳолиси бир қанча ижтимоий муаммоларнинг ҳал этилмаётганидан шикоят қилишди.\nХоразм вилояти, Урганч тумани, Қорамон қишлоғидаги «Қорамон» маҳалласи Урганч-Хива йўлининг чеккасида жойлашган. 2012 йилда бу ерда намунавий лойиҳага асосан уйлар қурилди. 2013 йилда 50та оила электр энергияси ва табиий газ билан таъминланган ва ичимлик суви тармоғига уланган янги хонадонларга кўчиб ўтишган. Ҳозирда бу уйларда 200дан ортиқ киши истиқомат қилмоқда.\n2018 йил июнида Ўзбекистон Республикаси президентининг «Обод маҳалла» дастури тўғрисида»ги Фармони имзоланади. Унда маҳаллалар ҳудудини ободонлаштириш, мавжуд инфратузилмани комплекс ривожлантириш, шунингдек, йўл-транспорт инфратузилмаси, муҳандислик коммуникациялари ва ижтимоий соҳа объектларини барпо этиш ҳамда шу асосда аҳолининг турмуш шароитини юксалтириш асосий вазифалар экани белгилаб қўйилади.\nФармон доирасида «Қорамон» маҳалласи ҳам «Обод маҳалла» дастурига киритилган. 2019 йилда маҳаллада йўллар таъмирланди, пиёдалар йўлаги барпо қилинди. Кўчани ёритувчи чироқлар ўрнатилди. Бироқ, маҳалла аҳолисининг сўзларига кўра, баъзи ижтимоий муаммолар бартараф этилмай қолган.\nМаҳалла йўлларининг чуқурчалари кўмилиб, текисланган бўлса-да, асфальт ётқизилмай қолиб кетган. Қайд этиш жоизки, «Обод маҳалла» дастури бўйича ички йўлларга асфальт қопламаси эмас, балки шағал-қум аралашмаси (ШҚА) ётқизилиши кўзда тутилган. Аммо буни Хоразм вилоятининг иссиқ ва қуруқ об-ҳаво шароитига қанчалик мос экани яхшилаб ўрганиб чиқилмагани ойдинлашмоқда. ШҚА йўлларнинг нотекислигини бартараф қилишга имконият беряпти, бироқ, ҳавога кўтарилаётган чанг-тўзон одамларга қўшимча ноқулайликлар туғдирмоқда. Уйларнинг томи, дов-дарахтлар, томорқа ерларидаги экинлар чангга кўмиляпти. Чанг уйларга кириб кетяпти, одамларнинг овқатига тушяпти, нафас олишни қийинлаштиряпти, қуритиш учун осилган кирларга ўтиряпти.\nМаҳалла аҳолиси уйларидаги томорқа экинларини, боғларини суғориш имкониятига эга эмас. Ҳудудда ариқлар қазилмаган, уйларга сув етказиб бериш ишлари бажарилмаган. Одамлар экинларини ичимлик суви тармоғи орқали ёки ер остининг сифатсиз суви билан суғоришга мажбур бўлмоқда.\nКўчаларнинг фақат бир қисмига симёғочлар ва тунги ёритувчи чироқлар ўрнатилган. Одамлар қуёш энергияси орқали ишлайдиган мосламаларнинг ёруғлиги паст эканидан шикоят қилишмоқда.\nМаҳаллада тўйхона, дорихона бор, аммо болалар ўйнайдиган майдонча, дўконлар йўқ. Болалар йўлнинг қатнов қисмида, чанг-тўзонда тўп тепиб юришибди. Бу ҳолат ота-оналарнинг ҳам хавотирига сабаб бўлмоқда. Озиқ-овқат, биринчи даражали зарур маҳсулотлар билан савдо қилувчи дўкон ташкил қилинмаган.\nАсосий муаммолардан яна бири – телефон тармоғининг мавжуд эмаслиги ва симли интернетнинг йўқлигидир. «Ўзтелеком» 2020 йилда маҳаллага телефон линияси ва интернет тармоғи ўтказиб беришни ваъда қилган, аммо, кейинчалик бу ишлар 2021 йилга қолдирилган. Уяли алоқа компанияларининг сигнали пастлиги эса мобил интернетдан фойдаланиш имкониятини чекламоқда.\nМаҳаллада чиқинди тўплаш ўчоғи бор. Бироқ, чиқиндиларни мунтазам, ўз вақтида олиб кетиш ишлари йўлга қўйилмаган. Натижада, чиқиндилар тўпланиб қолмоқда ва бадбўй ҳидлар аҳоли яшаш жойларига тарқалмоқда.\n«Қорамон» маҳалласи аҳолиси «Обод маҳалла» дастури бўйича иш бошланганида ижтимоий муаммоларнинг ҳал қилинишига, яшаш учун қулай шароитлар яратилишига умид қилиб, хурсанд бўлишган эди. Афсуски, амалда режадаги кўп ишлар охиригача етказилмаган. Муаммоларнинг асосий қисми эса эътиборсиз қолдирилган.\n18:12 / 13.10.2020\nУрганчдаги марказий деҳқон бозори ачинарли аҳволда. Бош прокурор масъулларга бир ҳафта муҳлат берди


Озарбайжонда коронавирусдан илк ўлим қайд этилди | Qalampir.uz\nЖамият\t13 Март 10:22 5618\nКанада Бош вазири карантинга олинди. Унинг рафиқасида коронавирус аниқланди\nОзарбайжонда коронавирусдан биринчи ўлим қайд этилди. Бу ҳақда мамлакат ҳукумати томонидан тузилган махсус штаб маълум қилди.\n“1969 йилда туғилган Озарбайжон фуқароси бўлган аёл Эронда даволаниш курсидан ўтиб қайтди. Унда сурункали муаммолар аниқланигани учун шифохонага ётқизилганди. Текширув натижасида коронавирус ҳам юқтиргани аниқланди”, дейилади штаб хабарида.\nУни даволашга бўлган уриниш бесамар бўлган. Негаки, сурункали касалликлар сабаб унинг қатор ички аъзолари ишламай қолган. У билан алоқада бўлган қариндошлари ва бошқалар карантинга олинган.\nОзарбайжонда коронавирус аниқланган 3 киши даволаниб, уйига жавоб берилган. Айни вақтда11 киши Озарбайжонда коронавирусдан даволаняпти. Уларнинг 9 нафари Озарбайжон, бири Россия ва яна бири Германия фуқароси.\nАввалроқ, Канада Бош вазирининг рафиқасида коронавирус аниқлангани ҳақида хабар берган эдик. Бош вази Трюдонинг ўзи ҳам карантинга олинган.\n28 Март 15:16 70267\n28 Март 10:15 52503\n30 Март 23:35 46434\n28 Март 17:32 41024\n29 Март 20:52 39972


Москвада ушланган тожикларнинг ҳуқуқлари қўпол бузилгани айтилмоқда (видео) – mulkdor.com\nМосквада ушланган тожикларнинг ҳуқуқлари қўпол бузилгани айтилмоқда (видео)\nРФ президенти ҳузуридаги фуқаролик жамияти ва инсон ҳуқуқларини ривожлантириш Кенгаши (ИХК) РФ ИИВга мурожаат қилиб, пойтахнинг жанубий шарқидаги “Москва” савдо марказида Тожикистон фуқаросининг калтакланиши ва шундан сўнг мазкур республиканинг фуқароларини оммавий ҳибсга олишлар юзасидан текширув ишларни олиб боришни сўради. Бу ҳақда ТАСС маълум қилди.\nМосква Жамоат Кузатув комиссияси аъзоси Денис Набиуллин агентликка айтишича, ҳуқуқ ҳимоячилари “Люблино” Ички ишлар бўлимида Тожикистон фуқароларининг ҳибсга олинишида уларнинг ҳуқуқларига нечоғлиқ риоя этилганини текшириди. “Текширув давомида ҳибсга олинганларнинг ҳуқуқлари бузилгани аниқланди. ИИБ тўлиб кетган, у ерда бир кундан бери 22 киши ушлаб турилибди, шу билан бирга уларга овқат берилмаган. Бундан ташқари, биз ИИБга олиб келинган яна 20 нафар Тожикистон фуқоросини кўрдик. Уларни камерага жойлаштиришнинг имкони йўқлиги боис, улар полиция бўлимининг холлида турибди”, – дейди Денис Набиуллин ТАСС агентлигига.\nУнинг сўзларига қараганда, ҳибсга олинганларнинг айримлари “Москва” савдо марказидаги ҳодисаларга мутлақо алоқаси йўқлигини айтишган. “Уларни “Садовод” бозорида ёнларида фақатгина Тожикистон паспорти бўлгани учунгина ушлашган”, – дейди ЖКК аъзоси.\n20 сентябрь куни кечқурун Москвадаги Тихорецк бульварида “Москва” савдо маркази ходимлари – Тожикистон фуқаролари ва ХҚК (Хусусий Қўриқлаш корхонаси) ходимлари иштирокида оммавий тўполон бўлиб ўтди. Тўполонга 27 ёшли юк ташувчи Наврўз Зикировнинг калтакланиши ва ўлими ҳақидаги хабар сабаб бўлди.\nҚайси миллат тўйида қандай удумлар борлигини ...\nАудиоMarch 25 2018, 08:03\nҚирғизистон собиқ муфтийси эркакларни иккинчи ...\nВидеоNovember 28 2017, 06:11\nОмск вилоятидаги қишлоқ аҳолиси қўшни ...\nВидеоApril 25 2018, 05:04\nТошкент вилояти мактабларида ўқувчиларга дўппи ...\nВидеоFebruary 6 2018, 03:02\nҲофиз абдурауф олимов билан суҳбат: “сочда қиров, ...\nВидеоOctober 3 2017, 04:10\nНуруллоҳ муҳаммад рауфхон тоштурмага олиб кетилган\nВидеоSeptember 27 2017, 04:09\nҚишлоққа элтувчи йўллар қачон таъмирланади\nЖамиятJanuary 16 2022, 11:01\nҚозоғистонда Назарбоевнинг куёвлари ишдан бўшатилди\nКоррупцияJanuary 15 2022, 11:01\nМиллатимиз душмани бўлган Кагановичнинг аянчли ҳаёти\nТарихJanuary 15 2022, 09:01\nҚозоғистон пойтахтини аввалги номига қайтариш учун имзо тўплаш бошланди\nМаданиятJanuary 15 2022, 08:01\nАфғонистонда ўзбек толибонлар митинга чиқишиб, пуштун толибонларни қуролсизлантирди\nСиёсатJanuary 15 2022, 07:01


«Нафас олмадим». Нилуфар Ҳамидова эпизод сабаб устига питон ётқизилган саҳнани кўрсатди — видео - 7 Февраля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Февраль » 7 » «Нафас олмадим». Нилуфар Ҳамидова эпизод сабаб устига питон ётқизилган саҳнани кўрсатди — видео\n«Нафас олмадим». Нилуфар Ҳамидова эпизод сабаб устига питон ётқизилган саҳнани кўрсатди — видео\nАктриса бу саҳна ҳали эфирга кетмаганини айтди\n«Туташ тақдирлар» сериали орқали танилган актриса Нилуфар Ҳамидова Африка питон илони билан олинган саҳна ҳақида гапириб берди.\nАктриса эпизод жуда қўрқинчли бўлганини айтди. Саҳнада унинг устига тишлаб кейин ютадиган питон илон қўйилган. Илонга қаровчи одам Нилуфар Ҳамидовага питон иссиқликни сезса, ҳужум қилашини, шу сабабли нафас олмаслик кераклигини айтган. Шу эпизод 2 соат давомида олинган. Актриса суратга олиш майдончасидан уйга қайтгач, кечгача оёғи қалтираб чиққанини таъкидлади.\n«Бу ҳали эфирга чиққани йўқ. TikTok’га қўйгандим. Кейин тез олиб ташладим. ‘Олиб ташласин’, дейилди. Бу эпизод жуда қўрқинчли бўлди. Бу Африка питони дейилар экан. Бу асосан қуённи ютиб ер экан. Заҳари олинганди. Бу ўзи тишлар экан. Хушнуд ака деган инсон келиб тушунтирди. Нафас олмаслик керак экан. Иссиқликни яхши кўради. Шунга борар экан. Нафас олсангиз, сизни қуён деб ўйлайди деди. Ўша пайти илон бўйнимга келди. Нафас олмай турдим. Томоғимда тайёр турди. Жуда ҳам қўрқинчли бўларкан. Ўзи териси юмшоқ, силлиқ, муздек бўларкан. Орада Хушнуд аканинг ўзи томоғидан ушлаб тортиб олди. Чунки яна озгина турса, тишлаб оларди. Бу съёмка 2 соат бўлган. Уйга келганимдан кейин кечгача оёғим титраган», — дейди актриса.\nЭслатиб ўтамиз, аввалроқ Нилуфар Ҳамидова «Она замин» сериалидаги бегона эркак билан бассейндаги саҳнасига изоҳ берганди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 89 | Добавил: Sherlaruz.CoM | Теги: #habarlar, #newsuz, #Yangiliklar, #news, #Yangilik, #новости, #xabarlar, #ahborot, #uznews | Рейтинг: 0.0/0


Баҳром РАҲМОНАЛИЕВ: Тoморқадан фойдаланиш – қўшимча имконият эмасми?\n18.04.2020 Чоп этиш учун\nМамлакатимизда бугунги коронавирус пандемияси шароитида озиқ-овқат маҳсулотларига бўлган ички талаб ошиб бориши ҳамда аҳоли даромадлари ва фаровонлигини ошириш муҳим масала.\nМаълумки, Президентимиз Шавкат Мирзиёев раислигида озиқ-овқат хавфсизлигини таъминлаш, аҳоли бандлиги ва даромадларини оширишга қаратилган видеоселектор йиғилишида коронавирус пандемияси келтириб чиқараётган инқирозга қарши курашиш шароитида энг аввало, аҳоли томорқаларидан самарали фойдаланиш жуда муҳимлиги, ҳозирги мураккаб вазиятни ҳисобга олган ҳолда аҳоли томорқалардан фойдаланиш ва икки баробар кўп ҳосил олиш мақсадга мувофиқлиги алоҳида таъкидлаб ўтилди.\nМазкур йиғилишда белгиланган вазифалардан келиб чиқиб, Олий Мажлис Қонунчилик палатаси ва Сенати Кенгашининг “Деҳқон хўжаликлари ва томорқа ер участкаларидан фойдаланиш самарадорлигини янада оширишга доир чора-тадбирлар тўғрисида”ги қўшма Қарори қабул қилинди.\nБарчага маълумки, Олтиариқ туманида қишлоқ ҳўжалиги ва аҳоли таморқаларидан оқилона фойдаланишда ўзига ҳос кўп йиллик тажриба яратилган. Бир неча йиллар мобайнида томорқадан самарали фойдаланган фуқаро сифатида айтишим мумкинки, ўз томорқасидан оқилона фойдаланмаслик бу берилган неъматлардан воз кечишликдир.\nАфсуски, баъзи бир жойларда томорқасидан қишлоқ хўжалиги экинларини асоссиз равишда экмаганлик ва унумли фойдаланмаганлик ҳолатларига ҳам гувоҳ бўляпмиз. Куни кеча парламент қуйи палатасида бўлиб ўтган мажлисда «Ўзбекистон Республикасининг Маъмурий жавобгарлик тўғрисидаги кодексига қўшимча ва ўзгартишлар киритиш ҳақида»ги қонун лойиҳаси атрорфлича муҳокама қилинди.\nУшбу кодекс янги 651-модда билан тўлдирилиб, томорқа ерлардан унумли фойдаланмаганлик учун маъмурий жавобгарлик белгиланмоқда. Унга кўра томорқага ўз танлови асосида бирон-бир қишлоқ хўжалиги экини экмаган фуқаролар, аввал огоҳлантирилади. Кейин базавий ҳисоблаш миқдорининг бир бараваридан уч бараваригача миқдорда жаримага солинади. Агар мазкур ҳолат маъмурий жазо чораси қўлланилганидан кейин бир йил давомида такроран содир этилган бўлса, бу қиймат уч бараваридан беш бараваригача миқдорда бўлиши белгиланмоқда.\nИжтимоий тармоқларда ушбу қонун қизғин муҳокамаларга сабаб бўлмоқда. Шуни айтиб ўтиш жоизки, кўрилаётган бу каби чоралар авваламбор профилактик хусусиятга эга. Шу билан бирга қонун лойиҳасини тайёрлаш жараёнида тегишли ўрганишлар ўтказилди, хулосалар тайёрланди. Кимдир бир парча ердан анчагина фойда кўраётган бўлса, унинг ён қўшниси томорқага хўжасизларча муносабатда бўлиб, бор имкониятдан фойдаланмаётгани, худо берган неъматни кўкка совураётгани каби ҳолатлар ҳам қайд этилмоқда. Кимдир томорқага қарашга вақти бўлмаётгани, яна кимдир бошқа баҳоналарни важ қилиб келтирмоқда. Хозирги карантин шароити томорқага эътибор бериш, шу билан оила даромадига даромад қўшиш учун яхши имконият эмасми?\nТоморқа ер эгаларига қўшимча қулайликлар яратиш мақсадида давлат томонидан ҳам кенг кўламли чора-тадбирлар амалга оширилмоқда. Бу борада мутасадди ташкилотларга ҳам тегишли кўрсатмалар берилган.\nХулоса ўрнида шуни айтиш мумкинки, аҳоли таморқаларидан самарали фойдаланиш энг аввало аҳолини бандлигини таъминлаш, даромадлари ва фаровонлигини ошириш, кабағалликни қисқартириш ҳамда озиқ-овқат маҳсулотларига бўлган ички талабни тўлиқ таъминлашда муҳим аҳамиятга эга.\nКўришлар сони: 1597


Юрак диастолик дисфункцияси оғирлик даражасини аниқлаш алгоритми\nЮрак диастолик функциясининг ҳолати қон томир ва юрак етишмовчилигининг муҳим белгиси саналади.\nЮракнинг диастолик функциясида ўзгаришлар эрта пайдо бўлади.\nЧап қоринча (ЧҚ) преклиник диастолик дисфункцияси кенгайган диастолик функциянинг белгилари сифатида, юрак етишмовчилиги ва нормал систолик функциянинг бузилишида намоён бўлади. Бир нечта тадқиқотлар шуни кўрсатдики, юрак ишемик касаллиги, артериал гипертензия ёки диабет касаллиги билан оғриган беморларда ЧҚ диастолик дисфунксиясининг юрак етишмовчилиги ва ўлимига ўтиш хавфи юқори эканлиги исботланган. Ушбу натижаларни ва юрак етишмовчилигининг кенг тарқалишини ҳисобга олган ҳолда, преклиник диастолик дисфунксияни юрак етишмовчилигидан келиб чиқадиган ўлим ва ўлимни камайтириш учун билиш зарур.\nДастурнинг функционал имкониятлари юрак диастолик дисфункцияси бўлган беморларга, улар организмининг индивидуал хусусиятларини ҳисобга олган ҳолда, ўз вақтида тиббий ёрдам кўрсатиш ва беморларнинг ҳаёт сифатини яхшилашдан иборат.\nДастур терапия, кардиология ва диагностика соҳасида қўллашга мўлжалланган.\nАдлия вазирлиги ҳузуридаги Интеллектуал мулк агентлиги томонидан дастур муаллифлари У.Камилова ва Н.Нуритдиновга “Электрон ҳисоблаш машиналари учун яратилган дастурлар ва маълумотлар базаларининг ҳуқуқий ҳимояси тўғрисида”ги Ўзбекистон Республикасининг қонунига кўра DGU 08062 рақамли гувоҳнома берилди.


4 март куни Ўзбекистонда кутилаётган об-ҳаво маълумоти\n4 март куни Ўзбекистонда кутилаётган об-ҳаво...\n03.03.2018 17:49 0 9\nФото: «Chocolate con chile»\nЎзбекистон гидрометеорология хизмати марказининг хабар қилишича, 4 март куни Тошкент шаҳрида ҳаво ўзгариб туради, ёмғир ёғиши мумкин. Ҳаво ҳарорати кечаси +4 ... +6 даража, кундузи +14 ... +16 даража илиқ бўлади. Сониясига 7-12 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, туман тушиши мумкин. Ҳаво ҳарорати кечаси -5 ... 0 даража, кундузи +5 ... +10, Урганчда эса кундузи +10 ... +15 даража илиқ бўлади. Сониясига 3-8 метр тезликда шамол эсади.\nБухоро ва Навоий вилоятларида ҳаво ўзгариб туради, туман тушиши мумкин. Ҳаво ҳарорати кечаси +3 ... +8 даража, кундузи +10 ... +15 даража илиқ бўлади. Сониясига 3-8 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, ёмғир ёғиши мумкин. Ҳаво ҳарорати кечаси +3 ... +8 даража, кундузи +13 ... +18 даража илиқ бўлади. Сониясига 5-10 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, туман тушиши мумкин. Ҳаво ҳарорати кечаси +3 ... +8 даража, кундузи +18 ... +23 даража илиқ бўлади. Сониясига 3-8 метр тезликда шамол эсади.\nФарғона водийси вилоятларида ҳам ҳаво ўзгариб туради, туман тушиши мумкин. Ҳаво ҳарорати кечаси +2 ... +7 даража, кундузи +12 ... +17 даража илиқ бўлиши кутиляпти. Сониясига 3-8 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, қор ва ёмғир ёғиши мумкин. Ҳаво ҳарорати кечаси -6 ... -1, кундузи 0 ... +5 даража илиқ бўлади. Нурафшонда эса кечаси +3 ... +8, кундузи +13 ... +18 даража илиши мумкин. Сониясига 5-10 метр тезликда шамол эсади.\nЖамият 17/08, 16:30\nДам олиш куни қандай об-ҳаво кутилади?\nЖамият 16/08, 16:55\nЎзбекистонда яна ҳаво ҳарорати ошиши кутилмоқда\nЖамият 12/08, 14:53\nОб-ҳаво: Cалқин кунлар бошланмоқда


"Айний" кимга насиб қилади?\n26 октябр 2021, Тошкент вақти: 00:57\nТожикистонда Айний ҳарбий ҳаво базаси фойдаланишга топширилди. Бу ҳарбий базадан фойдаланиш масаласи кўпдан буён Россия, Ҳиндистон ва Америка ҳукуматлари диққат марказида бўлиб келарди. Тожикистон бу ҳарбий базани шу йирик давлатлардан қайсинисининг ихтиёрига топшириши мумкин?\n“Айний” ҳарбий ҳаво базаси 3 сентябр куни Тожикистон президенти Имомали Раҳмон иштирокида расман фойдаланишга топширилди.\nТадбирда сўзлаган тожик президенти Имомали Раҳмон ““Айний” ҳарбий ҳаво базаси мамлакатдаги энг йирик ҳаво майдони экани” ни маълум қилган.\nТожикистон Мудофа вазирлиги ихтиёрига топширилган мазкур ҳарбий аэродромнинг парвоз йўлаги 3200 метрни ташкил қилади.\n- Бу ердан, - дея маълум қилди Мудофа вазирлигидаги манба, - дунёдаги энг улкан учқичлар фойдаланиши мумкин.\n“Айний” ҳарбий ҳаво майдони Душанбе шаҳридан 25 километр нарида жойлашган бўлиб, ўтган асрнинг 80-йилларида Совет ҳарбий ҳаво кучлари томонидан Афғонистондаги амалиётлар учун фойдаланилган.\nБироқ шўролар тарқаб кетганидан сўнг, аниқроғи 1991 йил Тожикистонда бошланган фуқаролар уруши оқибатида бу ҳарбий ҳаво базаси фойдаланишга яроқсиз бўлиб қолди.\n2002 йил Ҳиндистон Тожикистон билан ҳарбий ҳамкорликни йўлга қўйиш борасида шартнома имзолаб, “Айний” ҳарбий ҳаво аэродромини қайта тиклашни ўз зиммасига олди.\nРасмий маълумотларга кўра, бунинг учун Ҳиндистон ҳукумати тахминан 70 миллион АҚШ доллари сарфлаган.\nМаълум бўлишича, ҳиндистонлик мутахасислар бу базани энг замонавий навигация билан жиҳозлаб, халқаро стандартларга мослаштирган.\nШунингдек, “Айний” ҳарбий ҳаво майдонида Тожикистон ҳаво кучлари аскарларнинг машқ ва таълим олишлари учун шароитлар яратилган.\nСўнгги саккиз йил давомида Россия, АҚШ, Ҳиндистон ва Хитой “Айний” ҳарбий ҳаво базасидан фойдаланишга қизиқдорлигини айтиб келади.\n“Бугун “Айний” базаси фойдаланишга топширилар экан, ундан бу давлатларнинг қайси бири фойдаланади?” деган савол кўндаланг бўлади. Кузатувчиларга кўра, Тожикистоннинг ўзи ҳарбий амалиётлар учун замонавий ҳарбий учқичларга эга эмас.\nШундай савол билан мурожат қилганимиз Мудофа вазирлиги масъуллари бу борада маълумот беришдан тийилишларини айтишди.\nАснода Тожикистон куч ишлатар тизим маъсулларидан бири шу йил августида Сочидаги учрашувда Россия президенти Дмитрий Медведев тожик президенти Имомали Раҳмон билан музокарасида “Айний” ҳарбий базаси ва ундан фойдаланиш масаласи атрофида ҳам суҳбатлашганини билдирди.\nБироқ ҳозиргача бу мавзуга оид музокаралар натижаси эълон қилингани йўқ.\nМудофа вазирлигидаги манбанинг билдиришича, Россия томони “Айний” ҳарбий ҳаво базасидан текин фойдаланиш таклифини киритган. “Аммо Тожикистонга бундай бир ёқлама таклиф хуш келмади”, дея билдирди шу манба. Айтилишича, Тожикистон Айний ҳарбий ҳаво базаси учун Россиядан катта миқдорда ижара ҳаққи сўраган.\nТаҳлилчилар фикрича, база учун олинган ижара ҳаққи Марказий Осиё давлатлари ичида энг қашшоқ саналган Тожикистон иқтисодиётига асқотади.\n- Аммо Тожикистон дипломатияси “Айний” ҳарбий ҳаво базаси қайси давлат ихтиёрига топширилишини жуда тўғри ва саводли таҳлил қилиб бериши зарур. Чунки бу ҳарбий база учун йирик давлатлар ўртасида рақобат ўта кучли. Ҳар қандай нотўғри қабул қилинган қарор билан Тожикистон тақдирини хавф остига солиб қўйиш табиий,- дейди мустақил таҳлилчи Исмоил Раҳматов.\nТожикистон Ташқи ишлар вазири Ҳамрохон Зарифий эса шу йил бир матбуот анжуманида ““Айний” ҳарбий аэродроми Тожикистон мулки саналиб, ундан фойдаланиш борасида давлатимиз ҳеч бир мамлакат билан музокара ўтказмайди”, дея таъкидлаб ўтган эди.\nАснода “Айний” ҳарбий ҳаво аэродроми фаолияти ёпиқ мавзуга айланиб, бу ҳаво базасида айни дамда нечта ҳарбий учқич ва у қайси давлатга тегишлилиги борасида маълумот тарқатиш Тожикистон қонунлари доирасида таъқиқланган.


ЎзА - Корхонада сентябрь ойидан стипендия тўлаб ўқитиладиган малака ошириш курслари ташкил этилади\n25.08.2018 12:18:06 Чоп этиш версияси\nКорхонада сентябрь ойидан стипендия тўлаб ўқитиладиган малака ошириш курслари ташкил этилади\nБухоро вилояти Олот туманидаги Арабхона қишлоғида “Шерзод Отамуродов равнақи” оилавий корхонаси иш бошлади.\nУнинг очилиш маросимида маҳаллий давлат ҳокимияти ва кенг жамоатчилик вакиллари иштирок этди. Тадбирда Бухоро вилояти ҳокими ўринбосари, хотин-қизлар қўмитаси раиси Ф.Ибрагимова, Олот тумани ҳокими Ш.Саломов ва бошқалар мамлакатимизда хотин-қизларни иш билан таъминлаш мақсадида амалга оширилаётган турли лойиҳалар юксак самара бераётганини таъкидлади.\nКорхонани ташкил этишда тадбиркор Шерзод Отамуродовга ҳудудда фойдаланилмай турган бинонинг инвестиция киритиш шарти билан "ноль" қийматда берилгани ҳамда тижорат банкининг 250 миллион сўмлик кредит маблағи қўл келди. Тадбиркор бу лойиҳага ўзининг қарийб 50 миллион сўм сармоясини ҳам йўналтирди. Тикувчилик йўналишидаги корхона замонавий тикув машиналари ҳамда бошқа жиҳозлар билан таъминланган.\nКорхонада 30 нафар хотин-қиз доимий ва 20 нафар аёл касаначилик асосида ишламоқда.\n– Ўзимга мос иш тополмаганим сабаб вақтинча бекор юришга мажбур бўлдим, – дейди тикувчилардан бири Гулноза Бердиева. – Қишлоқда тикувчилик цехи очилгани мен учун қулай бўлди. Тажрибам борлиги боис ишга қабул қилиндим. Бу ерда кўпчилик қатори менга ҳам туман бандликка кўмаклашиш маркази мутасаддилари томонидан меҳнат дафтарчаси топширилди.\nТуман бандликка кўмаклашиш маркази томонидан яна янги иш ўринлари яратиш кўзда тутилиб, ушбу тикувчилик корхонасида сентябрь ойидан стипендия тўлаб ўқитиладиган икки ойлик малака ошириш курслари ташкил этилади. Унда хотин-қизлар бичувчилик ва замонавий тикиш машиналарда ишлаш кўникмасини эгаллайди.\nТалаб ва таклиф натижаларига кўра, корхонада йил охирига бориб, замонавий бичим ва андазалар асосида хотин-қизлар ва эркаклар учун янги дизайндаги кийим-кечаклар тикиш йўлга қўйилади. Бу иш ўринлари сони яна кўпайишига хизмат қилади.


Ретро! Салим Абдувалиев ва спорт юлдузлари. 2004 йилнинг энг яхшиларини тақдирлаш маросимидан ФОТОРЕПОРТАЖ / Olamsport.com\nРетро! Салим Абдувалиев ва спорт юлдузлари. 2004 йилнинг энг яхшиларини тақдирлаш маросимидан ФОТОРЕПОРТАЖ\nТеглар : Салим АбдувалиевКурашБанкет\nБу сафар 2004 йилги спорт мавсумининг қаҳрамонларини тақдирлаш маросими акс этган фоторепортаж диққатингиз марказида бўлади. Ўзбекистон спорт курашлари ассоциацияси раиси, спорт ҳомийси ва фидоийси Салим Абдувалиев "Йилнинг энг яхшилари"ни шахсан ўзи табриклаган эди.\nТабиийки, энг яхши бўлганларнинг аксарияти Афина-2004 Олимпиадаси қаҳрамонлари эди. Улар орасида ўша йилги олимпия ўйинлари совриндорлари спорт курашчиларимиз, боксчилар ва бошқа спорт тури вакиллари бор эди.\nЎша йили Афина Олимпиадасида ўзбекистонлик спортчилар 2 та олтин, 1 та кумуш ва 2 та бронза медалини қўлга киритишганди. Салим Абдувалиев эса йилнинг энг яхши спорт ҳомийси бўлганди.


7 октябр куни Россияда оммавий равишда мамлакат президенти Владимир Путиннинг 60 йиллиги нишонланиши кутилмоқда. Юбилейга мухолифатчилар ҳам “совға” тайёрлаб қўйишганини айтмоқдалар.\nВладимир Путин 60-кузининг Россияда катта тантаналар билан нишонланиши айтилмоқда. Бирданига бир неча минтақада оммавий маданий тадбирлар, сайллар ўтказилади, Путиннинг она юрти Петербургда президентга бағишлаб “Мусиқавий комплимент” концерти берилади, Москвада 7 октябр куни рассом Алексей Сергиенконинг “Президент. Ўта меҳрибон инсон” кўргазмаси очилади. Рассом кўргазмасида Путиннинг Берлускони билан дўстлигини, турналар билан учишию байкерлар билан мотоцикл минишлари тасвирлаган суратлар ўрин олган.\nРоссия “Ёшлар гвардияси” ташкилоти 7 октябрда Бутунроссия кўча акциясини уюштиради. Бу акция доирасида Путинни улуғловчи улкан транспарант Европа ва Осиёни боғлаб турувчи Ростовдаги кўприкка осилади, Челябинскда эса улкан байрам откриткасида истаган россиялик дил сўзларини қолдириши мумкин.\nШу куниёқ номаълум “Миллий қўмита - 60” ташкилоти Петербургда Путинга бағишланган “Юбилей юришини” ташкиллаштиришга ариза берган. Шунингдек, Россия шаҳарларидан бирида 60 метр баландликка каттакон дирижабл осиб қўйиш режалаштирилмоқда.\nМоскванинг Арбат кўчасида кремлпараст "Россия молодая" ёшлар ҳаракати шеърхонлар мусобақасини ўтказиш ниятида.\nПутинга бағишланган қатор клиплари билан танилган тожикистонлик Толибжон Қурбонхоновнинг элдан бурун Россия раҳбарини табриклаб бўлгани тўғрисида Озодлик хабар берган эди.\nХуллас, тўй тўйдек ўтсин...\nМухолифатчилар ҳам Владимир Владимировичга деб ўзгача “совға” тайёрлаб қўйганини гапирмоқда.\n7 октябр куни Москвада “Бобойни пенсияга жўнатамиз” флешмоби ўтказилади. ФСБ биноси рўпарасида Плевна жангчиларига бағишлаб ўрнатилган монумент олдида “Путин В.В.ни пенсияга чиқариш муносабати билан гулчамбар ва совғалар қўйилиши” тадбири бўлиб ўтиши кутилмоқда.\nМухолифатчи ёшларнинг Путинга “жўякларни суғориш учун гулчелак, уйда киядиган юмшоқ тапочка, қармоқ, радиоприёмник, “Виагра” таблеткалари – умуман пенсияда зарур бўлиб қолиши мумкин бўлган майда-чуйдаларни” совға қилишини айтмоқда.\nВладимир Путин шахсий референти Дмитрий Песков президент 60 йиллигини ўз яқинлари билан оддийгина ўтказиш ниятида эканини маълум қилди.


Тошкентда қадимий япон санъатига бағишланган кўргазма очилди - www.ziyouz.uz\nБош саҳифа ЯнгиликларТошкентда қадимий япон санъатига бағишланган кўргазма очилди\nТошкентдаги Икуо Ҳираяма халқаро маданият карвонсаройида “Бонсай санъати – табиат уйғунлиги” деб номланган кўргазманинг очилиш маросими бўлиб ўтди. Унда Япониянинг мамлакатимиздаги фавқулодда ва мухтор элчиси Ёшинори Фужияма иштирок этди.\nДипломат ўз нутқида бонсай кўргазмаси Япония ва Ўзбекистон ўртасида дипломатик муносабатлар ўрнатилганининг 30 йиллигида ўтказилаётганини мамнуният ила қайд этди. Элчи бундан буён ҳам Ўзбекистон билан ўзаро манфаатли муносабатларни сақлаб қолиш ва мустаҳкамлаш учун саъй-ҳаракатларни давом эттириш ниятида эканини таъкидлади.\nКўргазма очилиш маросимида Ўзбекистон Бадиий академияси раиси, халқ рассоми Акмал Нур ҳам қатнашди.\nБонсай – Кунчиқар юртнинг кўп асрлик тарихга эга санъат туридир. Миниатюра дарахтларини ўстириш маҳорати акс этган ушбу санъат тури табиат билан ҳамнафасликка интилиш натижасида вужудга келган.\nМитти дарахтни парваришлаш ўзига хос маҳорат, вақт ва сабр-тоқат талаб этади. Бу санъат тури асрлар мобайнида инсоннинг табиатга, хусусан, набототга меҳр-муҳаббати тажассуми сифатида сайқал топиб келган.\nАввал хабар берганимиздек, жорий йил март ойида Ўзбекистон давлат хореография академиясида япон замонавий рақс санъатига бағишланган онлайн семинар ва маҳорат дарси бўлиб ўтган эди.\nЖорий йил февраль ойида эса икки мамлакат ўртасида дипломатик алоқалар ўрнатилганининг 30 йиллиги доирасида Икуо Ҳираяма халқаро маданият карвонсаройида “Япон таомлари макет намуналари” кўргазмаси ташкил қилинганди.\n← Аввалги Аввалги Эргаш Умаров. Қомуслар — маданий бойлигимиз (1990)\nКейинги → Кейинги: Ўзбекистон терма жамоаси Халқаро Менделеев кимё олимпиадасида ўнта медални қўлга киритди


16:10 / 24.08.2017\nТошкент шаҳар ИИББ ҳузуридаги тергов бошқармаси томонидан Олмазор тумани, Фаробий кўчасида содир этилган одам савдоси жинояти бўйича тергов ҳаракатлари олиб борилмоқда. Мазкур жиноят иши бўйича дастлабки тергов ҳаракатларини олиб бораётган тергов бошқармаси ўта муҳим ишлар бўйича катта терговчиси майор А.А.Камалов содир этилган жиноят бўйича маълумот берди.\n«2017 йил 21 август куни Тошкент шаҳар Ички ишлар бош бошқармасига фуқаро Я.У.А. ариза билан мурожаат қилиб, у август ойининг бошларида Тошкент шаҳрининг Чилонзор тумани ҳудудида «Шаҳодат» исмли аёл билан танишиб қолганини, орадан бироз вақт ўтиб, ушбу аёл ўзининг «Зарина» исмли қизи борлигини, у ҳомиладорлигини, ушбу туғиладиган фарзандни 1.000 АҚШ доллари миқдоридаги пуллар эвазига сотиш ниятлари борлигини айтганини билдириб, мазкур шахсларга нисбатан қонуний чора кўришни сўраган.\nМазкур ариза асосида шу куни Тошкент шаҳар ИИББ ходимлари томонидан жиноятчиларни қўлга олиш борасида тезкор тадбир режалаштирилиб, соат 14:00ларда, Олмазор тумани, Фаробий кўчасида жойлашган «Макро» супермаркети автотураргоҳида С.Ш.Ж. ва Ж.З.Ш., 2017 йилнинг 16 август куни туғилган, ҳеч ҳандай шахсини тасдиқловчи ҳужжатлари бўлмаган қиз чақалоқни 1.000 АҚШ доллари эвазига У.А.Я.га сотган вақтларида ашёвий далил билан ушланган.\nМазкур ҳолат юзасидан Ш.Ж.С. ва З.Ш.Ж.га нисбатан жиноят иши қўзғатилган. Дастлабки тергов ҳаракатлари давомида мазкур жиноятни содир этганликда Ш.Ж.С. ва З.Ш.Ж.нинг айби тўлиқ исботланиб, уларга Ўзбекистон Республикаси Жиноят кодексининг 135-моддаси 3-қисми “а” банди (одам савдоси, яъни бир гуруҳ шахслар томонидан олдиндан тил бириктириб, ўн саккиз ёшга тўлмагани айбдорга аён бўлган шахсни олиш-сотиш) билан айблов эълон қилинди ва жиноятнинг оғирлилик даражасини инобатга олган ҳолда айбланувчиларга нисбатан «қамоққа олиш» тарзидаги эҳтиёт чораси танланмоқда», дейилган хабарда.\nҲозирда жиноят иши бўйича дастлабки тергов ҳаракатлари давом эттирилиб, Ш.Ж.С. ва З.Ш.Ж.нинг бошқа жиноятларга алоқадорликлари текширилмоқда.\nчақалоқ Олмазор тумани


Навоийда банк ходимлари қатъий огоҳлантирилди\nНавоий вилояти прокурори ва вилоят ДХХ бошқармаси бошлиғи ҳамкорлигида вилоятдаги барча тижорат банклари раҳбарлари иштирокида йиғилиш ўтказилди. Унда асосий эътибор банк тизимида содир этилаётган коррупцион жиноятлар таҳлилига қаратилди.\nБош прокуратура хабарига кўра, йиғилишда айрим масъуллар томонидан банк хизматларини кўрсатишда, айниқса, турли банк операцияларини амалга оширишда суиистеъмолчилик, маблағларни талон-торож қилиш ҳолатлари учраётгани таъкидланган.\nМаълум қилинишича, жорий йилнинг ўтган даврида банк ходимлари билан боғлиқ 30 дан ортиқ коррупцион ҳолатлар қайд қилинган. Шунингдек, муқаддам банкдаги лавозимидан фойдаланиб, жиноят содир этган шахсларнинг тижорат банклари тизимидаги масъул лавозимларга қайта тайинланиши улар томонидан такроран жиноятлар содир этилишига замин яратган.\nЙиғилишда йўл қўйилган хато ва камчиликларни бартараф қилмаган, ўзига тегишли хулоса чиқармаган ходимларнинг жавобгарлик масаласи қатъий ҳал этилиши ҳақида огоҳлантириш берилган.


Мирзо Улуғбек номидаги Ўзбекистон Миллий университети ректори , профессор Авазжон Мараҳимов билан блиц интервью.\n-Авазжон Раҳимович, коронавирус пандемияси халқимиз бошига синовли кунларни солди. Ҳар биримиздан руҳий зўриқиш ҳолатлари ўтгани ҳам сир эмас. Пандемиядан деярли барча соҳалар азият кўрди. Бу айниқса ўз аксини таълимда яққол кўрсатди. Чунки, истаймизми йўқми, у хоҳ олий таълим, хоҳ мактабгача таълим, ўрта ва махсус таълим бўлсин туб бурилиш қилишга сабаб бўлди. Тезлик билан қарор қилиш ва жараённи янги форматда изга солиш учун сафарбарлик зарурияти туғилди. Шундай эмасми?\n-Тўғри...бу ташвишли жараён бизни тезлик билан янги босқичга ўтишимизга мажбур қилди. Ўқув жараёни кетаётган бир ҳолатда, талабаларга навбатдан ташқари таътил берилди. Уларни соғ-омон уйларига кузатиш жараёни, уйда масофавий таълимга ўтиш ва билим олишни масофавий йўлга қўйиш ишлари бир ҳафта-ўн кун ичида амалга оширишни таъқазо этди. Жамоанинг саъи-ҳаракати билан бугунги кунга келиб ЎзМУда масофавий таълим тизими тўлиқ ишга тушди.\n-Жамоангиздаги кайфият ва таълим жараёнидаги ҳолат қандай? Тўғриси, анъанавий усулдан масофавий таълимга ўтишда профессор- ўқитувчиларда ҳам тараддуд йўқ эдику... Адашмасам, бу тизимга бирдан ўтиш масаласи кун тартибида эмас эди.\n-2020 йил 27 мартда Ўзбекистон республикаси Олий ва ўрта махсус таълим вазирининг Олий таълим муассасаларида масофавий таълимни жорий этиш тўғрисида 233-сонли буйруғига асосан жорий йилнинг 1 апрелидан бошлаб масофавий таълимга ўтиш жараёни бошланади. Шу билан бирга, босқичма-босқич олий таълим фанларидан масофавий таълимни йўлга қўйиш борасида янги ўқув йилига катта тайёргарлик кетаётган эди. Хабарингиз бор, янги ўқув йилидан кредит-модуль тизимига ўтиш режалаштирилган эди.\nБу тизим учун жамоада катта тайёргарлик, шаклланган база бор эди. Электрон ресурслар, видеомаърузалар эса ёзиб олиняпти, электрон ҳужжат юритиш ишлари ҳам харакатда ...\n-Талабаларни баҳолаш тизими қандай бўлади?\n-Талабалар берилган маъруза, адабиётлардан фойдаланиб, топшириқларни фан ўқитувчиларига жўнатишади. Бу вазифалар баҳолаш Низоми асосида баҳоланади.\n-Масофавий таълим олишда электрон ресурсга киришда талабалар қандай қийинчиликларга дуч келмоқда?\n-Талабалар асосан интернет тизими масаласида мурожаат қилишмоқда...видеомаърузалар ҳам ёзилиш жараёнида. ЎзМТРК ва MAY 5 канали билан ҳамкорликда видеомаърузалар босқичми-босқич тайёрланяпти.\n-Талабаларимизнинг стипендияси масаласида нима дейсиз.. Уларнинг март-апрель стипендиялари уларга етказилдими?\n-Талабаларимизнинг нақд пул шаклида оладиган стипендияларини таътилга кетишлари олдидан етказиб бердик. Март ойидан карточкадаги стипендиялар ҳам берилди. Апрель ойидан тўлиқ пластик карталарга пул тўширилади. Бу масалада ташкилий жараён охирига етган.\n-Талабаларга масофавий таълимнинг қандай афзалликлари бор?\n-Бу пандемиядан кейин дунё шаксиз ўзгаради. Инсоният янги босқичга қадам қўяди. Таълимда ҳам қон алмашади. Масофавий таълимда ўз-ўзидан форма, кеч қолиш, давомат масалалари “кичик”лашиб, асосий куч ўқитувчидан билим беришга йўналтириш, талабадан билим олишга қаратилади. Талаба бугунги глобаллашув жараёнида янги информация олишнинг тезкор усулларидан фойдаланади. Унинг вақт тақсимоти, кундалик режаси бузилмайди. У ўзига қулай вақтда кириб, мавзуларни ўзлаштириши, вазифа ва топшириқларни олиши, уларни бажариши ва баҳоланиш имкониятлари кенгаяди.\n-Сизга ҳам раҳмат! Саломат бўлинг.


«Вазиятни англаш учун оддий бемор сифатида ҳаракат қилиб кўринг» – Шифокорнинг вазирликка мурожаати\nЖамият 19:47 / 16.07.2020 72439\n– Ассалому алайкум. Мен ҳозирда Тошкент шаҳар тез тиббий ёрдам хизматининг Яккасарой туманидаги 10-станцияда, коронавирусга чалинган беморларни ташиш бўлимида шифокор бўлиб ишлаяпман. Ҳозир бир кунлик иш давомида ўртача 10 нафар коронавирус юқтирган беморларни ташишда иштирок этаман. Иш жараёнида баъзи касалларга биринчи тиббий ёрдам ҳам кўрсатилади. Шу сабабли касаллар билан тўғридан тўғри алоқада бўламиз. Натижа жиддий: ҳамкасбларимнинг 30-40 фоизида коронавирус аломатлари сезиляпти.\nРаҳбариятимиздан Covid-19’га анализ олишларини сўрасак, тайинли жавоб беришмаяпти. Шаҳар санитария-эпидемиологик осойишталик марказларида тест топшириш учун бир кунлик навбатда туриш керак. Хусусий клиникаларга топширмоқчи бўлсак, улар тест олишмаяпти. Бизнинг махсус бўлим ташкил қилинганига 4 ойдан ошган бўлса-да, ходимлардан фақатгина бир марта таҳлил олинди. Бошқа турдаги касалликларга борадиган ходимлардан ҳам шу кунга қадар бир марта тест олинган, холос. Улар ҳам аҳоли билан доимий контактда бўлишади. Шу боис кўпларида Covid-19 аломатлари бор. Энг ачинарлиси, тез тиббий ёрдам хизматида иш ҳажми ошгани учун шу аҳволда ишга бориб келишяпти.\nСизлардан илтимос, тест топшириш масаласида ёрдам беринг. Бизга поликлиникада коронавирусга тест оладиган махсус гуруҳ ташкил қилинган деб ёлғон маълумот беришди. Ҳамкасбларимдан бирининг уч кундан буён тана ҳарорати кўтарилмоқда. У эса ҳамон поликлиникадаги ўша «махсус гуруҳ»ни кутяпти.\n«Бу мурожаатимни ўзимнинг иш фаолиятим мисолида ёзаман. Беморлардан бирининг уйига борсам, аввало унинг тест натижаларини сўрайман. Агар бўлса, уни шифохонага олиб бораман. Аммо унинг уйидаги оила аъзоларида ҳам Covid-19 аломатлари сезилса-ю, уларнинг тест натижалари бўлмаса, (баъзиларида пневмония белгилари учрайди) улар биринчи навбатда поликлиникага тест топширишлари керак. У ерда камида 2 кунда навбат келади. Таҳлил жавоби эса ўртача 4 кунда чиқади. Бундай ҳолатда беморнинг аҳволи оғирлашади, гоҳида вафот этиши ёки даво топиши ҳам мумкин.\nТўғри, поликлиника шифокорлари ҳам, СЭС ходимлари ҳам беморлар кўплиги учун ҳаммани текширишга улгурмаётгандир. Лекин сизлар брифингларда чиқиб, «ҳаммаси яхши» деган маънодаги гапларни айтасизлар, аҳоли эса табиийки бор аламини бизга сочади. Агар сўзларимга ишонмасанглар, оддий фуқаро сифатида анализ топширишга ҳаракат қилиб кўринглар. Вазиятни кейин англаб оласизлар.\nПневмония аломатлари бор фуқарони ҳеч қайси шифохона қабул қилмайди. Умумий касалхонага олиб борсангиз, «бунда Covid-19 бўлиши мумкин» деб ортига қайтариб юборишади. Covid-19 касаллигига ихтисослаштирилган шифохона эса тест натижалари бўлмаса, беморни қабул қилмайди. Кейин у уйида мунтазам бўлмаган даво муолажаларини олиб, аҳволи оғирлашиб вафот этса, сизлар беморнинг ўзини айблайсизлар. «Уйида ўзбошимчалик билан даволанганлиги, шифокорга вақтида мурожаат қилмаганлиги учун ўлди» дейсизлар.\nЯқинда қашқадарёлик шифокор ўзи коронавирусга чалиниб, бошқаларга ҳам юқтирган деб айблашди. Ахир улар шифокорлардан тест олишмаса, буни қаердан билишади? Балки вирус ўша шифокорда симптомсиз кечгандир.\nЎзим шифокор бўлганим учун жуда кўп танишларим телефон қилиб коронавирус борасида маслаҳат сўрашади. Вазият оғирлашиб боряпти. Сизлардан шу муаммоларни ўрганиб, ечим топишингизни сўрайман», – дея хатини якунлаган шифокор Элмурод Темиров.\nЭслатиб ўтамиз, президент Шавкат Мирзиёев 15 июль куни Тошкент шаҳри ва Тошкент вилоятидаги пандемия билан боғлиқ вазият юзасидан видеоселектор ўтказиб, жорий ҳолат учун раҳбарларни танқид қилган, айниқса пойтахт Тошкентдаги ҳолатни шармандали деб атаганди.\nМазкур селектор давомида Тошкент шаҳар ҳокими Жаҳонгир Ортиқхўжаевга ва соғлиқни сақлаш вазири Алишер Шодмоновга коронавирус тарқалишининг олдини олиш ва даволаш бўйича Тошкент шаҳридаги ишларни талаб даражасида ташкил этмагани учун ҳайфсан эълон қилинди.


Украина ғалласи туфайли Қора денгизда кўп кунлик тирбандлик\nҚора денгизда Украина донаси бўлган кемалардан тирбандлик юзага келди\n27 May 23:57 Ўзбекистон янгиликлари\nдон дон юки кўп кунлик тирбандлик ТИРБАНДЛИК УКРАИНА Қора денгиз\nДунай яқинидаги Қора денгизда Украина ғалласи туфайли кўп кунлик тирбандлик юзага келди. Руминияда Украина експорти билан кемаларни рўйхатдан ўтказиш учун вақт йўқ. Бу ҳақда 26 май куни Forbes нашри хабар берди.\nҚайд этилишича, 100 га яқин кема Қора денгизда Руминиянинг Сулина порти яқинида бўлиб, Сулина денгиз канали орқали ўтишни кутмоқда. Бу Украина, Руминия ва Молдованинг Дунай портларига энг қулай ва энг чуқур йўл. Қотиб қолган кемаларнинг деярли учдан бир қисми Украина дон юкларини Дунайдаги Украина портларидан олиб чиқишлари керак.\nРоссияда мигрантлар учун ягона рақамли база яратилади\nThe Charterers консалтинг компанияси асосчиси Олег Солодуховнинг сўзларига кўра, Руминияда канал бўйлаб ҳаракатланиш учун лоцманлар етишмайди, чунки улар Украина юк ташиш ҳажмининг ошишига тайёр эмас эди. Юк эгаларининг хабар беришича, Руминия томони канал орқали кунига бештадан кўп кема ўтмайди, бу зарур бўлганидан бир неча баравар кам.\n«Дунай бўйида икки ҳафталик ишламай қолиш юк эгаларига юк нархининг учдан бир қисмига тушади. Энди кема эгалари юк вақтини портга кирган пайтдан эмас, балки тиқилинчда қолиб кетган пайтдан бошлаб олишади. «, – дейди Олег Солодухов.\nБу ҳар қандай юкнинг 3000-6000 тонна партияси учун 150-200 минг доллар қўшимча йўқотишларга олиб келади.\nИнфратузилма вазирлигидаги манбаларга кўра, Украина Руминияга канални блокдан чиқариш учун бир нечта вариантни таклиф қилган. Хусусан, кемаларнинг рухсат этилган ҳаракат муддатини икки соатга ошириш – энди канал фақат кундузи ишлайди. Шунингдек, тирбандлик бўлса, тунда кемаларнинг ўтишига рухсат беринг ва максимал тезликни оширинг. Бундан ташқари, кирувчи кемаларни Сулина портининг ўзида эмас, балки киришни кутаётган пайтда рўйхатдан ўтказиш таклиф этилади.\nШунингдек, вазирлик бир вақтнинг ўзида камида олтита кемани текшириш учун Сулина портида чегара ва божхона назоратига қўшимча причалар жалб қилишни таклиф қилди.\nШу билан бирга, Украина ёпиқ Украина портларидан лоцманларни қайиқлар билан бирга Руминияга кўчиришни таклиф қилди. Шу билан бирга, Соколовнинг айтишича, бу лоцманлар етишмаслиги муаммосини ҳал қилмайди, чунки қайта тайёрлаш камида бир йил давом этади.\nМўғулистон Ўзбекистон фуқаролари учун бир ой муддатга визасиз режим жорий қилмоқда


Самарқанд шаҳридаги йўллар таъмирга муҳтож. Мутасаддилар ваъдани қачон бажаради? | O'zLiDeP\nХалқ депутатлари Самарқанд вилоят Кенгашидаги O‘zLiDeP депутатлик гуруҳи аъзоси Азиз Аҳроров Самарқанд шаҳридаги “Давлатшоҳ Самарқандий” МФЙ аҳолиси билан учрашди.\nУчрашувда фуқаролар ҳудуддаги Фарҳод кафеси рўпарасида катта магистрал қувур ёрилиб, йиллар давомида ичимлик суви беҳудага исроф бўлаётганидан шикоят қилишди.\nМаҳаллий аҳоли вакилларининг айтишича, бу ердан чиқаётган оби-ҳаёт натижасида катта ҳавуз пайдо қилиб, ботқоқлик ҳосил бўлган. Ҳовуз суви эскириши оқибатида айниқса, ёз ойларида атрофга қўланса ҳидлар тарқалади. Шунингдек, кўчага туташ 3 та хонадон ҳовлисини ва маҳалла ҳудудидаги қабристоннинг бир қисмини сув босмоқда.\nМаҳалла раиси Б.Раҳматовнинг билдиришича, мазкур ҳолат юзасидан маҳалла фаоллари бир неча бор Самарқанд шаҳар “Сувоқова” давлат унитар корхонасига мурожаат қилишган. Мурожаатдан сўнг мутасадди ташкилот вакиллари келиб ёрилган жойга пона (ёғоч қозиқ) қоқиб кетишган. Бироқ босим оқибатида тез орада яна ёриқ пайдо бўлиб, сув оқишда давом этмоқда.\n“Мазкур қувурдан 3 та маҳалланинг 6 минг нафардан ортиқ аҳолиси сув истеъмол қилади. Ичимлик сувига инфекция тушса, инсон саломатлигига салбий таъсир кўрсатиши мумкин”, – дейди Б.Раҳматов.\nШунингдек, учрашувда маҳалла фаоллари ҳудуддаги 1-кўчанинг 300 метр қисми 2018-2019 йил асфальт қилиш учун дастурга кирилган бўлса-да, таъмирланмай қолиб кетганлигидан арз қилишди.\nМурожаатчиларга кўра, 2019 йилда йўлга шағал ётқизилган, текисланган бироқ, асфальтлаш якунига етказилмаган.\n“Бу масала юзасидан 2019 йил 10 март куни 20-сонли хат билан вилоят уй-жой коммунал хизмат кўрсатиш бошқармаси бошлиғи Р.Сатторовга мурожаат қилдик. Мурожаатга жавобан, 2019 йил декабрь ойида “Дилноза Капитал Инвест” МЧЖ раҳбари ва мутасадди ташкилот вакиллари келиб муаммони ўрганди ва янги йилгача яъни, 2020 йилнинг январига қадар асфальт ишларини якунига етказишни ваъда қилишди. Мана февраль ойининг ярми ҳам ўтиб бўлди, лекин натижадан дарак йўқ”, –дейди фуқаролар.\nУчрашувда шунингдек, кўчаларга тунги ёритгич чироқлари ўрнатиш, электр узатиш трансформаторларини жорий таъмирлаш, маҳаллани ободонлаштириш ва бошқа масалаларга оид мурожаатлар тингланиб, мурожаатлар юзасидан тегишли ташкилотларга депутатлик сўрови юборилди.


Гид, экскурция етакчиси ва йўриқчи-йўл бошловчилар хизматлари ўзини ўзи банд қиладиган шахслар фаолият турига киритилди\nТуризм 23 феврал 2021 102\nТуризм соҳаси вакиллари бандлигининг ҳуқуқий асосларини мустаҳкамлашда Президентнинг 2021 йил 9 февралдаги «Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида»ги 6165-сон фармони муҳим аҳамият касб этди. Мазкур фармон билан ўзини ўзи банд қиладиган шахслар учун фаолият (ишлар, хизматлар) турлари рўйхатига гид (гид-таржимон), экскурция етакчиси ва йўриқчи-йўл бошловчилар хизматлари ҳам киритилди.\nҲозирги кунда эса гидлар бирор юридик шахс билан шартнома тузмасдан ва тадбиркор сифатида рўйхатдан ўтмасдан ўзини ўзи банд қиладиган шахс сифатида рўйхатдан ўтган ҳолда меҳнат фаолиятларини олиб бориши мумкин. Ўзини ўзи банд қилиш механизмининг афзалликлари бўлиб, улар қуйидагилардан иборат: Рўйхатдан ўтиш соддалаштирилган тартибда ва ортиқча сарф-харажатларсиз амалга оширилади. Бунда рўйхатдан ўтиш махсус мобил илова, солиқ тўловчининг шахсий кабинети орқали ёки давлат солиқ органига келган ҳолда амалга оширилади. Ўзини ўзи банд қилган шахсларни давлат солиқ хизмати органларида рўйхатдан ўтказишда ҳақ ундирилмайди; Ўзини ўзи банд қилган шахсларга меҳнат стажи ҳисобланади. Бунда улар томонидан тўланадиган ижтимоий солиқ тўлиқлигича бюджетдан ташқари Пенсия жамғармасига йўналтирилади; Ўзини ўзи банд қилиш тартибида меҳнат фаолиятини амалга ошириш натижасида олинган даромадларга жисмоний шахслардан олинадиган даромад солиғи татбиқ этилмайди.


Итлар нега ҳуради? « Ўзбекистон Халқ Ҳаракати\nИтлар нега ҳуради?\nЭркинлик ва адолат тарафдорлари диктаторнинг тахтига жуда яқинлашиб қолдилар. Шунинг учун ҳам Каримовнинг кўппаклари яна-да қаттиқроқ ҳурмоқдалар…\n15 February 2013 - 19:10\nОдатда ўғрилар ўз уйларининг эшикларига “Эҳтиёт бўлинг, қопағон ит бор”, деб ёзиб қўядилар. Шунингдек, улар кўппакларини уйларига биров яқинлашиши билан вов- вовлашга ҳам ўргатадилар…\nЎзбекистонда энг катта ўғри диктатор Каримов ва оиласи эканлиги маълум. Аммо бу Ўғрибошининг итларини ҳамма ҳам танимайди. Масалан, Ризо Обид ва унинг сайти “Замондош”нинг ушбу диктаторнинг кўппаги ролини ўйнашини баъзилар тахмин қилиши мумкин, аммо буни аниқ билиб олиш учун бугун бу сайтда босилган икки мақолани ўқиш кифоядир. Ўзбек ва рус тилида чоп этилган бу икки мақоладан МХХ нинг бармоғини дарров таниб олиш мумкин. Афтидан ЎХҲнинг охирги зарбалари нишонга аниқ теккан ва Ўғрибошининг тахтига мухолифларнинг яқинлашаётганини унинг кўппаклари сезган шекилли, дарров жон- жаҳдлари билан ҳуришни бошлаб юборганлар…\nМен бу мақолаларнинг “мазмунига” атрофлича тўхталмоқчи эмасман. Зотан, уларнинг мазмуни диктаторнинг итларининг оғзидан атрофга сочилаётган кўпиклар каби маъносиздир. Қисқа айтадиган бўлсам, ўзбек тилида ёзилган “Барча, барчага,”, дея номланган “баёнот”да ЎХҲ раҳбарлари муртадликда, яъни диндан чиққанликда айбланганлар. Бу “баёнот”ни МХХ агенти ёзганлиги илк сатрлардан кўзга ташланади: “Бисмиллахир рохманир рохим”, дея бошланган матнда кўппакларнинг томоғидан чиқадиган “хириллашларни ифодалайдиган “х” ҳарфлари ишлатилган. Кейинги жумлада эса “Ассаламу алайкум ва рахматуллоҳи ва барокатуҳ..”, дейилган, яъни ўзбек тилидаги “Ассалому” ва мусулмонлар саломлашганда айтадиганлари “баракатуҳу” сўзлари ҳам нотўғри ёзилган. Яъни, бу “баёнот”ни мўмин мусулмон киши эмас, МХХ нинг чаласавод ходими ёзган. Диктаторнинг кўппаги Ризо Обид (бу тубан шахснинг Ўзбекистон МХХ агенти эканлиги ҳақида бизда аниқ далиллар бор) эса “юқоридан” хато ўтмайди, дея ўйлаган шекилли, матнни текширмасдан сайтига жойлаштирган. Ушбу матн гўё мужоҳидлар номидан ёзилган, бу билан ватанимизда ва хорижда яшаётган мусулмон биродарларимизни ЎХҲ га қарши қўйиш мақсад қилиб олинган. Ҳолбуки, халқимизнинг барча вакиллари ЎХҲ раҳбарияти ва аъзоларининг асосий қисми (халқимизнинг асосий қисми каби) мусулмонлардан иборат эканлигини яхши биладилар. Ҳаракатимиз олға сураётган қадриятлар орасида халқимизнинг эътиқодий қадриятлари ҳам ўрин олгани жамоатчиликка яхши маълум. Жумладан, Ўзбекистон мустақиллиги арафасида раҳбариятимиз тарафидан эълон қилинган ҳужжатда шундай дейилади:\n“7.Маълумки Ўзбекистон аҳолисининг асосий қисми Ислом динига эътиқод қилади. ЎХҲ Ислом динини ўрганиш ва тараққий қилдиришнинг мўътадил йўли тарафдоридир. Диний маърифат (яъни Исломни ўрганиш) ва мусулмонларнинг ўзаро иттифоқига эришиш бу соҳадаги устувор вазифа ўрнида кўрилади. Ушбу мўътадиллик йўлини ҳаётга тадбиқ қилишни мувофиқлаштириш ва ҳукуматга амалий тавсияларда бўлиш учун бу соҳада мутахассисликка эришган кишилар, яъни уламоларнинг Кенгаши тузилади. Бу Кенгаш янги ҳукумат билан ҳамкорлик қилишни ўз зиммасига олади. Дин масаласидаги барча ихтилофлар ва тушунмовчиликлар мана шу Кенгашнинг тавсиясига кўра ҳукуматнинг амалий тадбирлари билан ечимга боғланади. Кишиларнинг ўзлари истаган шаклда диний жамоалар ва ҳаракатлар тузиб олишига, бу орқали мусулмонлар орасида ихтилоф ва жанжал чиқаришларига имкон берилмайди. Дин масаласида ҳаддан ошиш, мазҳабпарастлик, бидъатчилик, жамоатпарастлик муаммоларини ечимга боғлашда Уламолар Кенгашининг қарори асос сифатида кўрилади. (http://www.uzxalqharakati.com/archives/12935)”.\nДемак, ЎХҲ ватанимизда Ислом динининг ўрта, мўътадил шаклда тараққий қилиши тарафдоридир. Бу йўлда қилинадиган аввалги иш сифатида исломий маърифат ва мусулмонларнинг ўзаро иттифоқини мақсад қилиб олганмиз. Мана шундай аниқ ва мўътадил диний сиёсатга эга бўлган, қолаверса, ўзлари ҳам мусулмонлар сифатида динимизнинг фарз ва вожибларини кундалик ҳаётда бажариб келаётган эътиқодли инсонларга “муртад”, дейиш учун камида диктатор Каримовга кўппаклик қилиш “мақоми” билан фахрланадиган МХХ агенти, жумладан, Ризо Обид каби тубан кимса бўлиш керак.\nСохта “баёнот” шундай тугайди:\n“Вассаламу алайкум вароҳматуллоҳи вабарокатуҳ.\nМусулмон одам ўз исмини русча талаффузда айтмайди ҳам, ёзмайди ҳам. Хуллас, баёнотнинг МХХ кўппакларининг ижоди эканлигида зарра қадар шубҳамиз йўқ.\nУнда келтирилган ояти карималарга эса тўхталиб ўтирмаймиз.\nЧунки бу муқаддас оятларнинг “баёнот” мазмунига ҳеч қандай алоқаси йўқдир.\nМХХ нинг ити Ризо Обиднинг сайтида эълон қилинган иккинчи мақолага келадиган бўлсак, у рус тилида ёзилган ва “Диссидент с двадцатилетним стажем Штрихи к портрету Мухаммада Салиха” деб аталган. Маълумки ЎХҲ нинг оммавий ахборот воситаларида сўнги вақтларда диктатор Каримовнинг жиноятларини фош қиладиган материаллар эълон қилдик. Хусусан, Сох анклави масалада Ислом Каримовнинг бу туманимизни Қирғизистонга сотиши эҳтимоли ва 1999 йил 16 февраль Тошкетда содир қилинган портлашларининг Каримовнинг шахсий буйруғи билан режалаштирилгани ҳақидаги маълумотлар Ўзбекиситонда ва хорижда яшаётган ҳамюртларимизга шок таъсир кўрсатди. Бу билан дунёнинг энг золим диктаторларидан бири ҳисобланадиган Ислом Каримовнинг кирдикорлари сув юзига чиқди. Афтидан Каримов ЎХҲ сайтида бу мақолалар эълон қилингандан кейин МХХ чиларни оғзини тўлдириб сўккан бўлса керак, уларнинг ҳамкори “Замондош”да ушбу “ит ҳуришлари” пайдо бўлди. Рус тилидаги мақолада ҳеч қандай далилларсиз ЎХҲ раҳбари Муҳаммад Солиҳ обрўсизлантирилишга уринилган. Аммо тажриба шуни кўрсатмоқдаки, кимки Муҳаммад Солиҳга туҳмат тошларини отган бўлса, бу тошларнинг туҳматчиларнинг ўзларининг бошини ёрган. Бу русча мақолада Муҳаммад Солиҳга ўлим таҳдиди ҳам айтиб ўтилган. Маълумки, бировга ноҳақ ўлим тилаганнинг бошига ўлим келиши кечикмайди…\nҲурматли ҳамюртларимиз Каримов диктатураси билан ЎХҲ орасидаги кураш ниҳоий нуқтага яқинлашиб бораётганини ҳис қилган бўлсалар керак. Яъни, эркинлик ва адолат тарафдорлари ўзбек халқини зулмдан озод қилиш учун золим диктаторни тахтига жуда яқинлашиб қолдилар. Шунинг учун ҳам Каримовнинг кўппаклари бор овозлари билан янада қаттиқроқ ҳурмоқдалар…\n15 февраль 2013 йил


Бугун Ўзбекистон Президенти Хитойда бўлиб ўтган Халқаро кўргазманинг очилишида нутқ сўзлади\n04 Noyabr 20:22 / Published in Сиёсат\nБугун Хитойда энг йирик кўргазмалардан бири – Шанхайда бўлиб ўтаётган «CIIE-2020» халқаро импорт товарлари кўргазмаси очилди.\nХитой Халқ Республикаси Раиси Си Цзинпиннинг таклифига биноан Ўзбекистон Республикаси Президенти Шавкат Мирзиёев тадбирнинг очилиш маросимида нутқ сўзлади. Унинг очилиш маросими иштирокчиларига видеомурожаатида қутлов нутқи сўзланди.\nЎзбекистон раҳбари ўз нутқида ЭКСПО каби кенг кўламли тадбирнинг ўтказилиши Хитойнинг миллий иқтисодиётни тиклашдаги муваффақияти ва пандемия шароитида кенг халқаро ҳамкорликка бўлган истисно талабидан далолат беришини таъкидлади.\nШу муносабат билан Ўзбекистон раҳбари глобал инқироз шароитида ўзаро манфаатли савдо-иқтисодий ҳамкорликни кенгайтириш ва минтақалараро ўзаро ҳамкорликни ривожлантиришнинг муҳим масалаларига тўхталиб ўтди.\nЎзбекистонда миллий иқтисодиётни либераллаштириш, ташқи савдо режими ва экспорт-импорт тартиб-таомилларини соддалаштириш, меъёрий-ҳуқуқий базани халқаро стандартларга мувофиқлаштириш, «яшил йулаклар» ни шакллантириш, Жаҳон савдо ташкилотига аъзо бўлиш ва янада қулай инвестиция муҳитини яратиш бўйича изчил амалга оширилаётган чора-тадбирлар таъкидланди.\nЎзбекистон Президенти транспорт соҳасида ҳамкорликни кучайтириш ва Марказий Осиёнинг транспорт-транзит салоҳиятини кенгайтириш муҳим устувор вазифа бўлиб қолаётганини таъкидлади.\nМинтақавий ва минтақалараро ўзаро боғлиқликни мустаҳкамлаш учун кенг истиқболларни очиб берадиган «Бир камар, битта йул» ташаббусини Ўзбекистоннинг фаол қўллаб-қувватлаши фонида Буюк Ипак йули давридаги каби Марказий Осиё яна савдо-иқтисодий ва савдо-сотиқнинг «марказига» айланиши мумкинлигига ишонч билдирилди. Европа ва Осиё ўртасидаги транспорт ва транзит йулаклари.\nУлар Марказий ва Жанубий Осиёнинг темир йул тизимларини бирлаштирувчи янги транспорт коридорларини яратиш ташаббусининг катта аҳамиятини таъкидладилар, бу эса Евроосиё қитъасининг қуруқлик транспорт тизимини ёпади.\nШу муносабат билан давлатимиз раҳбари мамлакатимиз Хитой-Қирғизистон-Ўзбекистон янги мултимодал транспорт коридори йуналиши бўйлаб темир йул қуриш лойиҳасини ишлаб чиқишни тезлаштириш тарафдори эканлигини таъкидлади.\nTagged under: НУТҚ, ПРЕЗИДЕНТ, СИ ЦЗИНПИН, ЎЗР, ХИТОЙ, ХХР